Бўҳронлар гуруҳи Бишкекни огоҳлантирди\nБўҳронларни ўрганиш халқаро гуруҳи қонли воқеалар мустақил тарзда тафтиш қилинмас экан, бунинг мамлкат учун жиддий оқибатлари бўлишидан огоҳлантирди.\nҚирғизистон жанубидаги оммавий қирғин оқибатлари зудликда бартараф этилмас экан мамлакатда янги зўравонликлар хавфи сақланиб қолаверади. Бўҳронларни ўрганиш халқаро гуруҳи Бишкек ҳукумати мамлакат жанубидаги вазиятни назоратга олишда кўнгилбўшлик қилаётгани жиддий оқибатларга олиб келишидан огоҳлантирди.\nБўҳронларни ўрганиш халқаро гуруҳига кўра, мамлакат жанубида янги зўравонликлар хавфи сақланиб қолмоқда ва марказий ҳукумат жанубда назоратни деярли йўқотган.\nГуруҳ Қирғизистон ҳукуматини май-июн ойларида Жалолобод ва Ўш вилоятларида рўй берган зўравонликлар юзасидан халқаро тергов ўтказилишига рухсат беришга чақирди.\n- Июн ойидаги зўравонлик ва талон-тарожлар этник қирғиз ва ўзбеклар ўртасидаги жарликни яна ҳам кенгайтирди. Агар бу муаммо ҳал этилмай қолса¸ мамлакатда яна бир портлаш рўй бериш эҳтимоли бор ва зўравонлик жабрдийдалари исломий радикал кучлар томон юз буриши ёки бўлмаса, зўравонликлар бошқа этник гуруҳлар - руслар, уйғурлар, татар ва дунган жамоаларига ҳам ёйилиши мумкин,- дейди Бўҳронларни ўрганиш халқаро гуруҳининг Марказий Осиё дастури раҳбари Пол Куин-Жаж.\nҚирғизистонда рўй берган сўнгги зўравонликларнинг кўплаб жиҳатлари 1990 йилдаги Ўш ва Ўзгандаги қонли этник тўқнашувларга жуда ўхшаш.\nЛекин, 20 йил аввал кўп сонли сараланган Совет қўшини минтақага киритилган ва вазият изга тушгунча бу қўшин олти ой давомида минтақада тартибни сақлаб турган эди.\nБугун эса, Қирғизистоннинг заиф ҳукумати ташқаридан ҳар қандай куч киритилмаслиги кераклиги борасидаги ички босимлар қаршисида қолмоқда.\nҲукумат мамлакат жанубида назоратни йўқотган. Ўш ҳокими Мелис Мирзақматов ташқаридан қўшин киритилишига қарши эканини айтиб келади ва Муваққат ҳукумат декретлари мамлакат жанубида кучга эга эмас деб, очиқдан-очиқ баён қилмоқда.\n- Жануб марказий ҳукумат назоратидан четда қолар экан бу минтақада наркотрафик кенг қулоч ёйиши хавфи ҳам кучли бўлиб қолаверади. Халқаро ҳамжамият қатъий ҳаракат қилмас экан¸ минтақа тез фурсатда исломий кучлар учун қулай заминга айланиб қолиши мумкин,- дейди Бўҳронларни ўрганиш халқаро гуруҳи Осиё дастури раҳбари Роберт Темплер.\nПрезидент Қурманбек Бакиевнинг ҳокимиятдан четлатилиши билан якун топган апрел ойидаги қонли тўқнашувлар ортидан Қирғизистон сиёсий беқарорлик гирдобида қолиб келмоқда.\nИюн ойида Қирғизистон жанубида юз берган миллий низоларда юзлаб киши қурбон бўлди, юз минглаб одам бошпанасиз қолди.\n- Бу бир этник гуруҳ, яъни Қирғизистонда яшовчи асосан ўзбекларга қарши қаратилган ҳужумлар эди, - дейди Бўҳронларни ўрганиш халқаро гуруҳи вакили Эндрю Штролайн.\nГарчи ҳукумат Қирғизистон жанубидаги зўравонликларда ташқи кучларни айблаб келаётган эса-да, Бўҳронларни ўрганиш халқаро гуруҳига кўра, воқеаларга Бакиев тарафдорларидан тортиб жорий ҳукуматдаги айрим сиёсатчилар, хавфсизлик кучлари ҳам аралашиб қолгани ҳақда инкор этиб бўлмайдиган далиллар бор.\n- Қуроллар одамларга рўйхат бўйича қандай қилиб тарқатилгани ва кейин мамлакат жанубидаги хавфсизлик кучлари рўйхат бўйича тарқатилган қуролларни қайтриб олгани ҳақида далиллар бор. Яъни бу ерда бир томондан маҳаллий расмийларнинг ҳам воқеаларга алоқадорлиги, бошқа томондан ҳукумат ҳеч нарса қилмай жим қараб қараб турганини кўриш мумкин,- дейди Бўҳронларни ўрганиш халқаро гуруҳи вакили Эндрю Штролайн.\nҚирғизистон хавфсизлик кенгаши раиси Марат Имоналиев Бўҳронларни ўрганиш халқаро гуруҳи келтирган бу холатлар юзасидан муносабат билдирар экан: "Бу масала, ҳақиқатан жуда долзарб. Бу президентимиз назорати остида турган масала. Бу ерда келтирилган ҳар бир фактни ўрганиб чиқамиз. Агар хавфсизлик кучлари зўравонликларга аралашиб қолганини аниқласак, биз буни обдон текшириб, тергов ўтказамиз, жиноят иши очиб айбдорларни жазолаймиз", дея баён қилди.


Москвага Туркия орқали учиш фойдали бўлмоқда - 0\nYanvar 21, 2021 Fevral 2, 2021\nБугун, 21-январь куни Олий Кенгашнинг мажлиси бўлиб ўтмоқда. Учрашув давомида депутат Ўсмон Турдумамбетов Москвага Туркия орқали учиш қулайлигини айтди.\n«Биз 2015-йилдан бери Евроосиё иқтисодий иттифоқига аъзомиз. Бир қатор масалалар Евроосиё иқтисодий иттифоқи доирасида ҳал қилинмаган. Қирғизистондаги миллионлаб фуқаролар мигрантлар ҳисобига яшамоқда. Ушбу авиабилетнинг нархига ечим топа олмаймиз. Ҳеч бир давлат идораси жавобгарликни ўз зиммасига олмайди. Қандай ҳужжатлар талаб қилишмоқда? Мана улар Туркияга аввал ҳафтасига 5 маротаба учишган бўлса, ҳозирда 7 марта учмоқдалар. Бизнинг мигрантларимизга Туркия орқали Москвага учиш фойдали бўлмоқда. Ва нима учун биз ушбу муаммоларни ЕОИИ аъзоси бўлиб туриб ҳал қила олмаймиз? Чегара устидан тўлиқ назорат қила олмаяпмиз. Ушбу тармоқда Миллиардлаб зарарлар бўлмоқда. Биз контрабандани тўхтата олмаяпмиз. «Биз ЕОИИга эскирган» Жигули «ёки» Нексия «ни катализаторсиз ҳайдаш учун қўшилдикми?», – деди Турдумамбетов.\nУ, озиқ-овқат маҳсулотлари нархи кўтарилганини айтиб, аммо иш ҳақи кўтарилмаганини таъкидлади.\n“Одамларнинг ҳаёти кундан-кунга қийинлашмоқда. Шу билан бирга, биз аҳолини боқаётган мигрантлар муаммосини ҳал қила олмаяпмиз. Фуқаро авиацияси департаменти бир гапни айтади, Миграция хизмати бошқа гапни айтади, аммо масала ҳал қилинмай келмоқда «, – деди депутат.\nУ ҳукуматнинг Олий Кенгашдаги вакилидан ушбу масалаларни ҳукумат ва бош вазирга етказишни сўранди.\nАравон туманида гўшт дўкони ва дорихона ёниб кетди


Қорақалпоғистонга юз нафар фарғоналик чорвадор фермер юборилди — Sof.uz\n7.01.2018 13:17 Ўзбекистон\nФарғона вилояти ҳокими Шуҳрат Ғаниев вилоятдаги чорвачилик фермер хўжаликларидан 100 таси раҳбарини чорвадорлик қилиш учун Қорақалпоғистонга юборди. Бу ҳақда фарғоналик манбамиз хабар қилди.\nҚорақалпоғистон томонидан Ш.Ғаниевга фарғоналик чорвадор фермер хўжаликларини ҳудудда фаолият кўрсатиши учун 10 минг гектар ер ажратгани хабар қилинмоқда. Фермерларнинг бир қисми 5 январь куни Қорақалпоғистонга самолётда йўл олди.\nҚорақалпоғистонда ҳар бир меҳмон фермерга 100 гектардан ер ажратилади ва ўша ерда чорвачилик ҳамда деҳқончилик билан шуғулланади. Фарғона вилоятига 10 минг гектар, Андижон вилоятига 5 минг гектар ер ажратилган. Вилоят раҳбарларининг айтишича, ерлар фермерларга ҳеч кандай тўловларсиз берилади.\nФарғона вилоят ҳокимлиги маълумотига кўра, Қорақалпоғистонга бориб чорвачилик қиладиган фермерларга 6% кредит ваъда қилинган. Бу анчайин фоизи паст кредит саналади.\nҚорақалпоғистон қишлоқ хўжалиги чорва фермер\n27.08.2019 16:33 3 Ўзбекистон\n19.08.2019 18:37 5 Жамият


ДТМ: Кириш имтиҳонлари учун фанлар мажмуаси тез кунда эълон қилинади — Sof.uz\nДТМ: Кириш имтиҳонлари учун фанлар мажмуаси тез кунда эълон қилинади\n24.02 09:53 111 Илм-фан\n2021 йилда бакалавриат таълим йўналишларига киришда қайси фанлардан имтиҳон олиниши тез орада эълон қилинади, деб маълум қилди Давлат тест маркази директори ўринбосари Сардор Ражабов.\n«Ҳозирда Давлат тест маркази ва тегишли вазирликлар билан биргаликда фанлар мажмуаси ишлаб чиқилган. Марказнинг асосий вазифаси умумлаштириш ҳисобланади. Яъни вазирликлар берадиган таклифларга биноан иш тутади. Бу мутахассислар томонидан ўрганилмоқда ва тез кунда эълон қилинади.\nАввалги йил билан солиштирадиган бўлсак, жуда катта фарқ бўлмайди», – деди Ражабов 23 февраль кунги матбуот анжуманида.\nДТМ расмийси чет тили фанидан максимал балл берувчи сертификат даражаси B2'га ўзгартирилганига изоҳ берди.\n«Янги қоидага кўра B1'дан юқори бўлган B2 ёки C1 даражаси бўйича сертификат олган абитуриентга максимал балл берилиши белгилаб қўйилди. Чунки тест амалиёти шуни кўрсатдики, B1 сертификати олган бола ва кириш имтиҳони куни тест топширадиган бола тенг, яъни бир хил даражада.\nИккаласи ҳам ишлаганда хато қилиб қўйиши мумкин. Дейлик, 3 та хато қилса, бу 9,3 баллдан айрилди дегани ва сертификатсиз бола сертификати бор болага ютқазиб қўйяпти. Бунда адолат сал йўқолиб қолгандек эди.\nЭндиликда Вазирлар Маҳкамаси қарорига кўра, кимда B2 ва ундан юқори даража сертификати бўлса, унга кириш имтиҳонларидаги максимал балл берилади», – такидлади ДТМ директори ўринбосари.\nСардор Ражабов чет тилларидан саволлар тузадиган ўқитувчилар ҳақида тўхталди.\n«Бу бўйича марказда катта тажриба бор. Ҳозирда 14 та тилдан тест олинмоқда. Ўқитувчиларга қўйилган талаб – биринчи навбатда шу соҳада филолог бўлиши ҳамда C1 даражага эга бўлиши керак.\nШундан кейин бу ўқитувчилар билан шартнома тузамиз ва марказда ушбу ўқитувчилар учун малака ошириш курслари ташкил қиламиз», – деди у.\n16.04 13:36 1989\n15.04 14:44 1922\n15.04 13:55 1827\nКеча, 11:37 1366\n16.04 17:27 1249\n10:30 11 Тиббиёт\nБугун, 09:31 153 Жамият\nБугун, 08:44 471 Колумнистлар\nБугун, 08:27 188 Ўзбекистон\nКеча, 22:03 573 Технология\nКеча, 20:53 241 Спорт


Буюк Британия олимлари томонидан 14 минг киши иштирокида ўтказилган тадқиқот мева ва сабзавотларнинг кайфиятни яхшилашга хизмат қилишини кўрсатди, деб ёзади «Российская газета».\nКўп йиллик кузатувлар давомида олимлар кўнгиллиларнинг рациони, уларнинг вазни ва руҳияти ҳолатининг ўзгаришини кузатиб борди. Аниқланишича, айнан мева ва сабзавотларни севувчи кишилар энг фаол ва ижобий бўлиб чиққан. Шунингдек, ушбу гуруҳ вакилларининг зарарли одатлари камроқ бўлган. Ўз навбатида, мева-сабзавотларни кам истеъмол қилган кўнгиллилар тушкунлик аломатларини тез-тез бошидан кечирган.\nНашрнинг эслатишича, аввалроқ шунга ўхшаш яна бир тадқиқот ўтказилган, унда 80 минг британиялик иштирок этган эди. Ушбу тажрибанинг натижалари катта миқдорда мева ва сабзавотларни тановвул қилиш ҳаётий фаолликни ошириб, кишини бахтиёр қилишини кўрсатган эди.\n17:30 Германияда ўтказилган рок-фестивалда 42 кишини чақмоқ урди


33808 Ўқиш режими + -\nИзланишлар ва тадқиқотлар шуни кўрсатадики, икки ёшдан кичик болалар учун телевизор дастурларини томоша қилиш ақлнинг табиий тўғри ривожланишини тўсиб қўяр экан. Бу барча дастурларга, жумладан, таълимий дастурларга ҳам тааллуқлидир.\nСаккиз ойликдан тортиб бир ярим ёшгача фарзандлари бор минг нафар оила билан олиб борилган тадқиқотлар натижасига кўра, телевизорда таълимий дастурни томоша қилиш учун ажратилган кунлик бир соат боланинг бошқа фаолиятлар билан машғул бўлиб ўша бир соатни ўтказган болаларга нисбатан 6-8 та оз сўз ўрганишига олиб келиши аниқланди. Бу ота-оналар умид қилган, мана шу таълимий фильмларни тарқатадиганлар ташвиқот қилган нарсанинг аксидир. Мазкур тадқиқот жаҳоннинг энг нуфузли тиббиёт журналларидан бири “The Journal of Pediatrics”да нашр қилинди. Нима учун бундай бўлди?\nҲаётининг ушбу даврида ўзаро биргаликда ўйналадиган ижодий ва ҳаракатли ўйинлар ҳамда фаолиятлар бола миясининг шаклланиши-ю ривожланишига ҳар қандай таълим берадиган электрон дастурлардан кўра кўпроқ фойда беради. Чунки дастурлардаги таълимда мулоқот мавжуд эмас, унда боланинг фаол ҳаракати йўқ бўлиб, у маълумотни фақатгина пассив тарзда қабул қилишдан иборат.\nТелевизор кўраётган пайтдаги энцефалограммаси (бош мия фаолиятини текшириш услуби) ўрганилганда китоб ўқиш ва мутолаа пайтидаги фаоллигига хилоф равишда миянинг турғун ҳолатда қолиши ҳамда танбаллашиши аниқланди. Телевизор боланинг интеллект даражасига ва ижодкорлик қобилиятларига салбий таъсир ўтказар экан.\nБританиянинг Глазго университети томонидан 11.000 бола билан олиб борилган тадқиқот давомида бир кунда уч соат ва ундан кўпроқ вақт телевизор кўрадиган беш ёшли болалар етти ёшга борганда уруш, жанжал, ёлғон, муттаҳамлик ва ўғриликка мойилроқ бўлиши аниқланди. Бу сўнгги 30 йил давомида минглаб болалар билан олиб борилган ўнлаб тадқиқотлар натижаларига мувофиқ келади. Ўша тадқиқотлар телевизор орқали кўрилган зўравонлик саҳналари томошабинларда, уларнинг ижтимоий ва таълимий келиб чиқиши қандай бўлмасин, агрессив таъсир (реакция)ни 10% га оширишини таъкидлайди.\nЯна маълум бўлишича, болалар кўрсатувларида зўравонлик саҳналари катталарникидагига нисбатан кўпроқ бўлиб, бу борада соатига саксонтача зўравонлик саҳнаси билан мультфильмлар ҳам четда қолмайди.\nБританиядаги Hertfordshire Press университети томонидан 7 ёшгача бўлган болалар билан олиб борилган илмий текширишлар натижасида тижорий рекламаларни томоша қилиш оқибатида қизғончиқлик, истеъмол товарларини талаб қилишда қайсарлик каби ёмон одатлар бошқа болаларга нисбатан беш баробар кўпроқ юзага келиши ойдинлашди. Статистик ҳисоб-китобларга биноан, битта бола бир йил давомида ўртача 20 минг нафар 30 сониялик рекламани кўрар экан.\nБу салбий таъсир ҳамон давом этмоқда. АҚШдаги Соғликни Сақлаш Миллий институтида Доктор Гордон Грейфманнинг изланишлари шуни кўрсатадики, киши 18 ёшга етгунга қадар ўртача 200 минг зўравонлик ва 40 минг қотиллик саҳнасини кўрар экан! Оқибатда эса бу зўравонликка рози бўлиш, уни қайта-қайта томоша қилишга қизиқиш, ҳатто уни осон амалга оширишга олиб келар экан.\nОлимлар мунтазам равишда телевизор кўриш билан семизлик ўртасидаги боғлиқликни аниқлаш мақсадида 25 йил давомида кузатишлар олиб бордилар. Улардан бири ўртача ёшдаги 50 минг нафар аёл билан олиб борилган беш йиллик машҳур тадқиқотдир. Унга кўра, аёл киши телевизор қаршисида ўтказадиган ҳар икки соат натижасида семизликка дучор бўлиш хавфи 23%, қандли диабетга чалиниш хавфи эса 14% га ортиши аниқланди.\nШу тариқа телевизор кўриш ҳамда носоғлом таомлар истеъмоли ва камҳаракатлик ўртасида фасод доира юзага келади.\n07:01 / 30.05.2018 804\nИслом.уз портали, «Ҳилолнашр» матбаанашриёти ҳамда «Муслимаат.уз» сайти ходимлари Даврон ва Иброҳим Мухаммадёрларга боболарининг вафоти муносабати билан давоми...\n03:07 / 31.10.2019 394\n19:20 / 29.12.2016 2284\nШундай қилиб, Исломда гўзалликдан завқланиш ҳалол ва тўғри йўлга қўйилди. Аёлларнинг чиройи ва зебу зийнатлари бегона эркакларнинг ҳирсларини қўзғаш учун давоми...\n03:25 / 15.11.2016 3293


Жаҳон 12:08 / 15.04.2019 22246\nКанададаги Альберта университети олимлари 70-йилларда Мендес некрополида топилган қадимги мисрлик аёл қолдиқларини ўрганиб чиқишди ва у эркакларга хос бўлган касб билан шуғуллангани ҳамда папирусдан маиший буюмларни тайёрлаганини аниқлашди. Илгари аёлларга бундай ишлар рухсат берилмаган, деб ҳисобланарди. Бу ҳақда Science Alert нашри хабар қилмоқда.\nТадқиқотчилар электрон микроскопия ва микрография ёрдамида тўрт минг йил аввал (эрамиздан аввалги 2181-2055 йиллар) яшаган, 50 ёшдан катта бўлган аёлнинг тишларини таҳлил қилишди. Улар 24та тишдан 16тасида ейилиш белгиларини топишган. Хусусан, юқори жағдаги иккита тишда пона шаклидаги бузилиш излари аниқланди, қолган ўн тўртта тишда ейилиш кузатилди. Бундай ҳолат тишлари билан ўсимлик материалига ишлов берган ҳунармандлар учун хосдир.\nОлимлар сўзига кўра, аёл папирусни қутилар ва саватлар, шунингдек, шиппаклар, пардалар ва гиламчалар ясаш учун ишлатган.\nИлгари Қадимги Мисрда аёллар фақатгина еттита касб билан шуғулланиши мумкин бўлган, деб ҳисобланган. Бу қабрлар деворларидаги ёзувлар ва тасвирларда акс этган. Улар маъбудлар ибодатхоналарида ишлашган, қўшиқчилар, раққосалар, мусиқачилар, йиғичилар, тўқувчилар ва доялар бўлган.


Муҳожирнинг соғлиги кимга керак? - BBC News O'zbek\nImage caption Муҳожирларнинг ўз таъбирларича, "касал бўлишга вақтлари йўқ"\nРоссияликлар меҳнат муҳожирларини ёқтиришмайди, айниқса, касал бўлишса.\nЎзи унча-мунчага касал бўлавермайдиган меҳнат муҳожирларининг ўртача ёши 32-40да. Улар асосан жисмонан соғлом, ишга яроқли инсонларни ташкил этади. Муҳожирларнинг мақсади асосан ишлаб пул топишга йўналтирилганлигини учун, ўз иборалари билан айтгандек “касал бўлишга вақт йўқ”.\nФақатгина иш пайтидаги оғир жароҳатлар ёки ўта оғир шароитларнинг саломатликка таъсиригина уларни шифокорга мурожаат қилишга ундаши мумкин. Қўлларида ихтиёрий тиббий суғурта полиси бўлишига қарамай, меҳнат муҳожирлари аксар ҳолларда маҳаллий даволаниш масканларига эмас, ўзбекистонлик ёки қирғизистонлик шифокорлар томонидан очилган хусусий шифохоналарга боришни маъқул кўришади.\n- Қонуний яшаб ишлаш муҳожирларга жуда қимматга тушаяпти, - дейди “Миграция ва ҳуқуқ” ҳуқуқни ҳимоя қилиш ташкилоти раҳбари Гавҳар Жўраева. - Патентга, имтиҳонга тўлаш керак, энди яна суғуртага ҳам. Фойдаланмайдиган хизмат учун тўловдан фақат суғурта идоралари манфаат кўради, холос. Муҳожирлар эса тоби қочса, ё иш берувчисидан ёки ўзлари таниган-билган одамлардан ёрдам сўрайди. Кўпинча, даволанмай ҳам қолиб кетаверади.\nҲуқуқшуноснинг айтишича, яқинда ўзбекистонлик муҳожирлардан бири иш вақтида очиқ синиш жароҳатини олган ва гипс ҳам қилдирмай, Ўзбекистонга учиб кетган. Муҳожир ноқонуний ишлаётган бўлгани учун иш берувчи ҳеч қандай ёрдам кўрсатмаган.\nЯнги йилдан бошлаб ўзгарган қонунлар талаби бўйича меҳнат муҳожири ихтиёрий тиббий суғурта полисини сотиб олишга мажбур. Белгиланган қоидага кўра, ихтиёрий тиббий суғурта полиси чет эллик ходимга қуйидагиларни таъминлаши лозим: Биринчи тиббий-санитария ёрдами кўрсатишни, у касалликлар ва ҳолатлар профилактикаси, диагностикаси, уларни даволаш, тиббий реабилитация, ҳомиладорликнинг кечишини кузатиш, соғлом турмуш тарзини шакллантириш ва аҳолига санитария-гигиенага доир билимлар бериш тадбирларини ўз ичига олади.\n- Муҳожирлар ИТС (ихтиёрий тиббий суғурта) билан исталган шифохоналарга мурожаат қилишлари мумкин, - дейди пойтахтдаги суғурта бўлими ходими Леонид Печатников. – Ўз полисларига кўра, кечаю кундуз травматология ёрдамини олишлари мумкин. Ўткир ҳолатларда эса стамотология, жарроҳлик ва рентген хизматларидан фойдалана оладилар.Қизиғи, меҳнат муҳожирлари учун бу хизматлар суғурта полиси сотиб олмасдан аввал ҳам мавжуд эди.\n'Юртингда туғсанг бўлмайдими?!'\nМеҳнат муҳожирларининг маҳаллий шифокорларга мурожаат қилмасликларининг сабаби бири тил муаммоси бўлса, иккинчиси мамлакатдаги миллатчилик муносабатлари. Нафақат оддий меҳнат муҳожири балки, Россия фуқаролигини олган ўзбекистонликлар ҳам шифохоналарда сарсончиликларга учраши бор гап. Эр-хотин Жумаевлар бошидан шундай воқелар кечган:\n- Аёлим ҳомиладорлик вақтида поликлиникада рўйхатга қўйдик. У рус тилини яхши билмагани учун ёлғон ташхис билан роса қўрқитишди. Ишондик. Туққунингча ўзимиз даволаймиз дейишди, 2 ой мобайнида 1000 доллардан ортиқ пул сарфладик, қатнов ва ҳаражатнинг кети узилай демасди. Охири Ўзбекистондан келиб қолган таниш шифокорга бориб кўриндик. У аёлимни кўриб соппа-соғсан, туғилажак боланг ҳам соғлом ўсаяпти, деди. Мана, шукрки, эсон-омон ўзи туғиб соғлом болакайни қўлимизга олдик.\n- Туғруқхонада ҳам одам ажратиш. Ёнимдаги рус аёлдан тез-тез хабар олишади, доим назоратда. Менга эса шифокорлар ҳам ҳамширалар ҳам беписанд, устимдан кулгандек муомала қилишади. “Юртингга бориб туғсанг бўлмайдими”, дейди шифокор.\nМосква “Тез тиббий ёрдам” шифокори Александр Пилиннинг сўзларига кўра, юқумли касалликларни ташувчиларнинг кўпчилиги Ўзбекистон ва Тожикистондан келган муҳожирлардир. - Уларда касалликлар бир даста: қичима, гепатит, тутқаноқ, заҳм, СПИД. Яна бу касалликларга қарши ўз юртида эмлангани ҳақида маълумотномалари ҳам борлиги ажабланарли. Россиянинг салқин иқлими ва оғир иш шароитлари сабаб сил касаллигига чалинган муҳожирларни мамлакат даволашни истамайди. Ваҳоланки, бу касаллик дунё бўйича бепул даволанувчи хасталиклар сирасига киради.\n- Тиббий кўрикдан ўтаётганимда ўпкамда доғ чиқди, кейин аниқлашларича, сил экан, - дейди Азамат Х. – Поликлиника рўйхатга олган кундан бошлаб шифокорлар менга дўқ-пўписа қилишни бошлашди. Ҳаммага юқтирасан, сенга ўхшаганлар Россияга керакмас, дейишди. Шу ерда даволаниб ишимни давом эттириш ниятим борлигини айтганимда эса, бунинг иложи йўқ, деб рад этишди. Азаматнинг айтишича, шифокорлар уйга кетиш учун самолёт билетини олиб келмаса, ФМХ орқали Россиядан ҳайдаш чорасини қўллашларини айтиб таҳдид қилишган. Узоқ тортишувлардан сўнг, Азамат юртига бориб даволаниб келишга мажбур бўлган.\n- Ҳозир ҳам тиббий маълумотномани сотиб олдим, - дейди у. - аввал сил бўлганимни билиб қолишса ҳам яна ҳайдаб юборишади”. Тиббий кўрикда аввал юқумли касалликка чалинган бўлиб чиққан (ҳозирда батамом тузалган бўлса-да) муҳожирлар “қора рўйхат”га тушади. Чирчиқлик Нигора болалигида сариқ касаллигига чалингани тиббий кўрикда маълум бўлганини айтади: - Мени “қора рўйхат”га қўйишди, энди умуман ишга олишмаяпти. Ноқонуний ишламанглар, дейдию ўзлари шундай қилиб ноқонуний иш топишимизга мажбур қилиб қўйишади. Тузалиб кетган сариқ бировга юқармиди, ҳайронман!\nДаволаш эмас, ҳайдаш керак!\nImage caption Муҳожирлар россиялик шифокорларнинг ўзларига нисбатан камситишларидан шикоят қилишади\nМеҳнат муҳожирларига нисбатан бу тарздаги муносабатни яхши билган ўзбекистонликлар энг маъқул йўл – керак бўлганида таниш клиникаларга боришни лозим топишади. Марказий осиёликлар томонидан очилган хусусий клиникалар энг оммавий усул – юртдошларнинг бир-бирига етказиши орқали танилади.\n- Асосан, клиникамизга қиз-аёллар келади, - дейди хусусий шифохоналардан бирининг шифокори гинеколог Шарифа опа. – Энг кўп мурожаатлар спираль қўйдириш ва бола олдириш бўйича бўлади. Вақтида келишса қанийди, яқинда 3 ойлик ҳомилани олишга мажбур бўлдик.\nЭркаклар эса иш вақтидаги оғир жароҳатлар сабаб шифокор ҳузурига бормаса, бошқа сабаб билан бориши қийин. - Кечаси юрагимда бирдан қаттиқ санчиқ турди, - дея гапириб берди қўқонлик ишчи Мамадали. – Ўша куни уйдагилар билан телефонда гаплашганимда ёмон хабар эшитгандим. Ўзимга қаттиқ олдим, шекилли. Хонадошларим берган дорини ичиб ётдим. Эрталабгача юрагим қўйворди, шунда ҳам 3-4 кун ҳолсиз юрдим, кейин ўтиб кетди. Дўхтиргаям пул керак, уйгаям. Яхшиси, ишлаш керак.\nМуҳожирнинг соғлиги фақат ўзига керак, Россияда кўпроқ муддат ишлаши, уйи ва оиласига ишлаб пул юбориб туриши учун. Иш берувчи ҳам касалланган муҳожирдан дарҳол кечиб, ўрнига соғломини ишга олишни маъқул кўради.\nМеҳнат муҳожирлари сони ортаётган йилларда (2010-2012) Роспотребнадзор раҳбарияти юқумли касалликларга чалинган муҳожирлар даволанишдан бош тортса, мамлакатдан чиқариш чора-тадбирини қўллаш фикрини илгари сурган эди. Шу йилнинг февраль ойида эса Федерация кенгаши спикери Валентина Матвиенко сил ва ОИТС касаллигига чалинган муҳожирларни мамлакатдан ҳайдаш ва бу тартибни ишлаб чиқиш таклифи билан чиқди.\nЭкспертларнинг ҳисоб-китобига кўра, меҳнат муҳожирлари мажбуран сотиб олаётган ихтиёрий тиббий суғурта ортидан Москва шаҳри ҳукумати йилига уларнинг даволаниши учун сарфланадиган 2,5 млрд рублни тежайди.


Лола Йўлдошева яна фарзанд кутмоқда - фото\n13:57 17.02.2020 (Янгиланган 14:34 17.02.2020)\nСевишганлар кунида хонанда инстаграм саҳифасида "Байрамингиз муборак. Барчангизга севги тилайман!" изоҳ билан фотосуратни жойлаштирди.\nТОШКЕНТ, 17 фев – Sputnik. Ўзбекистонлик хонанда Лола Йўлдошева учинчи фарзандини кутмоқда, бу ҳақда у инстаграм саҳифасида маълум қилди.\nСевишганлар кунида хонанда фотосуратни жойлаштирди.\n"Байрамингиз муборак. Барчангизга севги тилайман!" деб ёзган.\nПубликация от Lola Yuldasheva (@lolaofficial_) 14 Фев 2020 в 7:30 PST\nХонанданинг мухлислари шарҳларда уни табриклаб, яхши тилакларни ёзишмоқда.\n"Болалар мен билан банд, машинада ҳатто эшикни ўзим очишимга ҳам рухсат беришмайди, массаж қилишади, нонушта тайёрлаб беришади", - деб ёзган хонанда.


Миллионлар эвазига бошқа клубга кўчиб ўтган мураббийлар! Бу рўйхат сизни ҳайрон қолдиради!\n29 май, 2021, 03:22\nТеглар:Андре Виллаш-Боаш | Жозе Моуриньо | Юлиан Нагельсманн | Маурицио Сарри | Рональд Куман\nSPORTS.uz футбол оламида трендга айланиб бораётган мураббийлар трансфери ҳақида тўлиқ маълумот бериб ўтади.\n«РБ Лейциг» клуби Юлиан Нагельсманни «Бавария»га қўйиб юбориши эвазига 25 миллион евро ишлаб олганидан хабарингиз бор. Аввалига, мюнхенликлар ёш мутахассисни қўлга киритиш мақсадида 20 миллион таклиф этди, лекин рад жавобини олди. Шунга қарамай, «ФК Голливуд» ўз мақсадига етди. Хўш, бундай ҳолатлар аввал ҳам футбол оламида кузатилганми? Энг катта сумма эвазига бошқа жамоага қўйиб юборилган мураббийлар ким? Шу ва бошқа саволларга бугун жавоб бериб ўтишга ҳаракат қиламиз.\n25 миллионлик мураббий!\nАслида, бу сумма қоғозда, холос. Барча бонуслар берилган тақдирдагина умумий қиймат 25 «лимон»ни кўрсатиши шартномада белгилаб қўйилган. Шундай бўлсада, Жозе Моуриньонинг рекордини янгилаш учун шунинг ўзи кифоя. «Буқалар» мураббийи воқеалар ривожи бундай тус олганидан хурсанд эканлигини яшириб ўтирмади.\n«РБ Лейпциг»даги фаолиятим давомида футболчилар билан биргаликда ажойиб дамларни бошдан ўтказдим. Бу ерни юракдаги оғир дард билан тарк этаман, лекин бахтлиман. Менга ўзгача жамоани бошқариш имконини тақдим этишди. Кўплаб китобларнинг асосий мавзусига айлаган «Бавария»да фаолиятимни давом эттириш мен учун шараф.\nЕЧЛ ярим финалига қадар етиб борганимизни ҳеч қачон унутмайман. Бу ҳаётимдаги энг ширин дамлар бўлган. Ҳозир хайрлашишга эрта. Амалда, «РБ Лейпциг» аъзосиман. Афсуски, ёзда кетаман. Ҳеч қачон «Бавария» бош мураббийи курсисига бўлган иштиёқимни яширмаганман. Бу фантастик имконият! «Буқалар» раҳбарларидан миннатдорман. Ўз вақтида, мени қўйиб юборгани ва мюнхенликларнинг таклифига рози бўлгани учун. Барча-барчага раҳмат!»\nФутбол оламидаги энг қиммат мураббий\nМураббийлар билан шартнома имзолаш учун клубларнинг пул тўлаши футбол оламида ҳар куни ҳам учрайвермайди. Ҳозирда клублар ишсиз мутахассислар билан шартнома имзолашни афзал кўради. Шунингдек, мутахассисларнинг 65 фоизида ўзи истаган кетиш ҳуқуқини берувчи бандларга эга шартномалар мавжуд. Нагельсманн эса, қолган 35 фоиз мураббийлар қаторида эди. Мюнхен жамоаси раҳбарлари янги эрани бошлаш мақсадида айнан Юлиан Нагельсманни танлади. Ҳатто, 25 миллион евро ҳам уларни қароридан қайтаргани йўқ.\nЭътиборлиси шундаки, »РБ Лейпциг« ҳам ўз вақтида Нагельсманнинг шартномасини сотиб олган эди. 2018 йилда »буқалар« »Хоффенхайм« мураббийи учун 5 миллиондан воз кечади. 2018/19 йилда эса, уни клубга олиб келади. Энди эса, »Бавария«га 5 баробар фойда билан қўйиб юборди. Бундан кўриниб турибдики, 33 ёшлик мутахассиснинг трансфер суммаси аллақачон 30 миллиондан ортиб кетди.\nСўнгги йилларда немис клублари бу ҳолатни урфга киритди. Мисол тариқасида »Боруссия М«ни »Боруссия« Дортмундга 5 миллион евро эвазига алмаштирган Марко Розени кўрсатиш мумкин. Ёзда мураббий Дортмундга кўчиб ўтади. »Боруссия М« Розенинг ўрнини 7,5 миллион евро эвазига »Айнтрахт« клуби мураббийи - Адольф Хюттер билан тўлдиради. Бир мавсумнинг ўзида Бундеслиганинг 3 клуби янги мураббий учун компенсация тўламоқда.\nБу ҳолат аввал ҳам содир бўлган. «Трансфермаркт» портали берган маълумотларга кўра, шу кунга қадар 13 мураббий бошқа жамоага пул эвазига кўчиб ўтган. Уларнинг энг камми 5 миллион евро клуб ғазнасига туширган. Биринчилардан бўлиб »Манчестер Сити« бундай трюкни амалга оширади. 2008 йилда »Блэкберн«га »Сити« Марк Хюзнинг шартномасини бекор қилиш мақсадида 5 миллион фунт тўлаб берган. 1,5 йил давомида жамоани бошқарган Марк 2009/10 йилги мавсум ўртасида ўз ўрнини Роберто Манчинига бўшатиб берди.\nНагелсман трансфери учун икки клуб пул тўлаган ягона мутахассис эмас. Ундан аввалроқ Брендон Рожерс бу йўлни босиб ўтган. Аввалига (2012 йилда) »Суонси« уни »Ливерпуль«га 6.2 миллион эвазига қўйиб юборган бўлса, кейинроқ »Лестер« (2019 йилда) »Селтик"ка шимолий ирландиялик учун 10 миллион тўлади.\nЮлиан Нагелсманга қадар Жозе Моуриньо бу рўйхатни 10 йилдан ортиқ бошқариб келди. Португалиялик «Интер» билан амалга оширган треблидан сўнг, «Реал» Мадридга таклиф этилди. Миланликлар «Реал»га 16 миллион евро сабаблигина Жозени қўйиб юборади. Орадан бир йил ўтгач, Роман Абрамович «Порту»га Андре Виллаш-Боаш учун 15 миллион евро тўлаб берди. Ўтган йили эса, «Спортинг» раҳбарлари «Брага» устози - Рубен Аморим учун 10 миллиондан воз кечди. Эътиборлиси шундаки, бу иш ўзини оқлади. Жорий мавсум якунида Рубен «шерлар»ни Португалия чемпионлиги сари дадил бошлаб борди.\nФутбол оламида амалга ошган барча мураббийлар трансфери\n11-13 ўрин. Юлиан Нагельсманн (Германия) — «Хоффенхайм»дан «РБ Лейпциг»га 2019 йилда 5 млн евро\n11-13 ўрин.Петер Бош (Нидерландия) — «Аякс»дан «Боруссия Д»га 2017 йилда 5 млн евро\n11-13 ўрин. Марко Розе (Германия) — «Боруссия М»дан «Боруссия Д»га 2021 йилда 5 млн евро\n10 ўрин. Маурицио Сарри (Италия) — «Челси»дан «Ювентус»га 2019 йилда 5.5 млн евро\n9 ўрин. Рональд Куман (Нидерландия) — «Саутгемптон»дан «Эвертон»га 2015 йилда 6 млн евро\n7-8 ўрин. Брендан Роджерс (Шимолий Ирландия) — «Суонси»дан «Ливерпуль»га 2012 йилда 6.2 млн евро\n7-8 ўрин. Марк Хьюз (Уэльс) — «Блэкберн»дан «Манчестер Сити»га 2008 йилга 6.2 млн евро\n6 ўрин. Адольф Хюттер (Австрия) — «Айнтрахт Ф»дан «Боруссию М»га 2021 йилда 7.5 млн евро\n5 ўрин. Рубен Аморим (Португалия) — «Брагa»дан «Спортинг»га 2020 йилда 10 млн евро\n4 ўрин. Брендан Роджерс (Шимолий Ирландия) — «Селтик» дан «Лестер»га 2019 йилда 10.5 млн евро\n3 ўрин. Андре Виллаш-Боаш (Португалия) — «Порту»дан «Челси»га 2011 йилда 15 млн евро\n2 ўрин. Жозе Моуриньо (Португалия) — «Интер»дан «Реал»га 2010 йилда 16 млн евро\n1 ўрин. Юлиан Нагельсманн (Германия) — «РБ Лейпциг»дан «Бавария»гa 2021 йилда 25 млн евро\nМоуриньо ўрнига келадиган мураббий аниқ бўлди


ҚИШЛОҚДА ЯНГИ БОҒЧА\n26 сентябрь, чоршанба.\nСобир НАРЗИЕВ Муаллиф олган суратлар.\nЧоп этилди: 28 июнь, 2018\nOldingi maqola АБИТУРИЕНТДАН ҚАНДАЙ ҲУЖЖАТЛАР ТАЛАБ ЭТИЛАДИ?\nKeyingi maqola КИМ, ҚАЕРГА ҲУЖЖАТ ТОПШИРМОҚЧИ?\nКитоб тумани Навқат қишлоғи ҳудудида жойлашган эски бино анча вақт бўш турган, ундан мақсадли фойдаланилмай келинаётганди. Мамлакатимизда хусусий мактабгача таълим тизими ривожлана бошлагач, ушбу мулк замонавий боғча ташкил этиш ташаббуси билан чиққан тадбиркорга берилди.\nБунда шу ҳудудда мактабгача таълим муассасаси йўқлиги, аммо эҳтиёж юқорилиги ҳисобга олингани аҳамиятлидир. Янги боғча ишга туширилиши эса ҳудудда ўсаётган болаларни таълимнинг мазкур босқичига қамраб олиш имкониятини янада оширди.\n- “Билимдон эркатойлар” номли муассасамиз давлат-хусусий шерикчилик асосида ташкил этилган бўлиб, тўлақонли фаолият кўрсатишни жорий йилнинг апрелида бошладик, - дейди боғча мудираси Лобар Суярова. – Бинони зарур талабларга мувофиқ таъмирлаб, жиҳозладик. Ҳозирда 20 нафар болани қабул қилганмиз. Шунингдек, ишга 5 нафар тарбиячи жалб этилган. Таълим жараёни замонавий педагогик технологиялар асосида олиб борилаяпти.\nАлбатта, муассаса қуввати мавжуд талабни қондириш учун етарли эмас. Шу боис, келгусида тадбиркор боғча сиғимини кенгайтириш, бу кўрсаткични 75 ўринга етказишни мўлжал қилган.\n№ 075 (15456) 28.06.2018


20:08 21 Июл 2019\n19:16 28.02.2019 Ҳавола олиш\nИжтимоий тармоқларда Наманган аҳолиси ўз президенти - Шавкат Мирзиёевни катта ҳаяжон ила қарши олганликлари акс эттирилган кўпсонли видеолар тарқалиб кетди\nТОШКЕНТ, 28 фев - Sputnik. Наманган вилоятига ташриф чоғида президент кортежи кутилмаганда Тўрақўрғон тумани деҳқон бозори ёнида тўхтади. Давлат раҳбари халқ ичига кириб бориб, одамлар билан самимий мулоқот қилди.\nТаъкидлаш керакки, халқ билан мулоқот қилиш, ҳамиша халқ билан бирга бўлиш Шавкат Мирзиёевнинг ўзига хос имижи. Президент ҳар бир ҳудудга, жумладан, 2017 йилда Тўрақўрғон туманига ташрифи чоғида ҳам одамлар билан мулоқот қилган.


Дунёга муҳаббатдан эмланамиз…\n574 Ўқиш режими + -\nҚалбларингизни дунё ҳаёти ташвиши билан тўлдирманг. Расулуллоҳ соллаллоҳу алайҳи васаллам\nПайғамбаримиз Муҳаммад соллаллоҳу алайҳи васаллам дунёга муҳаббат барча хатоларнинг асоси эканини айтганлар. Инсонда унинг айби билан содир бўлган ҳар қандай гуноҳ ёки кўнгилсизликларга назар ташлар эканмиз, унинг илдизида дунё ҳаётига бўлган муҳаббат, унинг бойликларига учиш ётганини кўрамиз.\nДунёга муҳаббат нафақат юрак заифлигининг, балки Аллоҳнинг ўз махлуқига ғазабининг ҳам белгисидир. Қудсий Ҳадисда шундай дейилади: «Бандамга ғазаб қилсам, Ўзимни унуттириб, дунё билан машғул қилиб қўяман, ундан дунё иш (кирдикор)лари учун фойдаланаман. Шунда у дўзахга ҳақли (лойиқ)лар қаторидан жой олади ва уни у ерга киритаман».\nБундай муҳаббатни (бўшлиқни) қалбдан суғуриб ташлаш учун курашиш мўмин кишининг маънавий жиҳодидаги муҳим қисм ҳисобланади. Лекин бу унинг ягона мақсади, маънавий курашининг охирги нуқтаси бўла олмайди. Чунки бу руҳий (маънавий) қашшоқликка ва лоқайдликка олиб келади. Қалб (юрак) забт этилган шаҳарга ўхшаб қолади: душманлар қувилган, уйлар ҳувиллаган (бўшатилган), душман бинолари вайрон қилинган. Демак, унга янги қиёфа (кўриниш) барпо этиш керак бўлади.\nМаънавий жиҳатдан бу дунёга муҳаббатдан қутулишнигина эмас, абадий ҳаётга муҳаббатни тарбиялаш (ўстириш)ни ҳам англатади. Бунда инсон юрагининг дунё муҳаббатидан қанчалик тозалагани эмас, балки бу озодлик учун кураш қандай мақсадда ва нима учун қилинаётгани муҳим. Буни тушунишнинг қандай аҳамияти бор? Чунки инсон ғалабага эришгач, бўшлиқ қармоғига илиниши мумкин (қопқонига тушиши мумкин). Агар иш ғалаба билан тўхтатиладиган бўлса, бу бўшлиқда яна дунёга муҳаббат ўрин олиши ҳеч гап эмас. Чунки «муҳтарам жой бўш бўлмайди». Бу юракка ҳам тааллуқли.\nДунё муҳаббатидан халос бўлиш – бу, фақат ўз қалбинг, ўз бахтинг учун курашнинг биринчи босқичи. Иккинчи босқич – қалбга ишлов бериш, тўғрироғи, қалбда абадий ҳаётга муҳаббатни ўстириш. Али ибн Абу Толиб розияллоҳу айтганларидек: «Дунё ва охират ғарб ва шарқ кабидир: бирига яқинлашсанг, иккинчисидан узоқлашасан».\nКўпчиликнинг хатоси шундаки, улар ярим йўлда тўхтаб қоладилар, яъни дунё ипидан халос бўлиб хотиржам тортадилар ва ўзларини хавфсиз ва озод ҳис қиладилар. Лекин машҳур файласуф айтганидек, «Ярим бутунни ҳалок қилади». Шунинг учун ҳам якуний ғалабага интилиш лозим, қалбнинг ҳар бир бурчагини абадий ҳаётга муҳаббат билан тўлдиришга ҳаракат қилиш керак. Шундай бўлсинки, қалбда дунёга машғул бўлиш учун игначалик ҳам бўш жой қолмасин.\nИнсон бутун тафаккури ва хатти-ҳаракатларини битта жойга – муҳим масалани ҳал қилиш ва ягона мақсад сари интилиш учун жам қилиши лозим. Шунда бу мақсадга бошқа кучлар, ҳодисалар, ҳаттоки атрофдаги одамлар ҳам бўйсунади (ёрдам беради). Аллоҳ таоло Ҳадиси Қудсийда шундай дейди: «Эй одам фарзанди, сен ихлос ва солиҳ амал билан хизмат қил. Зеро, мен яхши амаллар билан хизмат қиладиган кишини дўст тутарман. Ва унга ҳам солиҳ инсонларни хизматкор (хизматчи) қилиб қўяман».\nШунингдек, Пайғамбаримиз соллаллоҳу алайҳи васаллам охират ҳаёти ҳақида ташвишланган инсоннинг дунё ҳаётидаги ташвишларини Аллоҳ таоло Ўз зиммасига олишини айтиб ўтганлар.\nДунё муҳаббатига қарши курашувчиларнинг иккинчи хатоси – ғалабага алданиш, ўзига муҳаббат қилишдир. Улар ўзлари билан бу йўлда ортда қолганларни қиёслайдилар ва улардан яхши эканлари билан фахрланадилар. Лекин бу хурсандчилик уларни қайғуга олиб бориши мумкин. Шунда Аллоҳнинг ҳикмати билан яна бошланғич нуқтага қайтиб қоладилар.\nУларнинг ҳикояси Сизиф ҳақидаги афсонага ўхшайди. Афсонада Сизиф оғир тошни тоққа олиб чиқиши керак эди. Лекин чўққига бир неча қадам қолганда тош яна пастга юмалаб кетади. Лекин мўмин, қанчалик қийин бўлмасин, тошни охиригача олиб чиқа олиши керак.\nКурашнинг иккинчи тарафи – охират ҳаётига интилиш (муҳаббат) – бу, нафақат жаннат неъматлари ҳақидаги орзу, балки Аллоҳга муҳаббат ва тақво, сабр ва меҳнат ҳамдир. Бу ишда Аллоҳ таолонинг Довуд алайҳиссаломга айтган қуйидаги маънодаги сўзлари илҳом ва эслатма бўлади: «Эй Довуд! Менинг еримда яшовчиларни огоҳлантиргинки, Мен Мени яхши кўрганни яхши кўраман. Мен билан суҳбатлашган билан суҳбатлашаман. Мени зикр қилиб ҳузур қилганларни кўпчилик билан зикр қиламан. Мен билан дўстлашганнинг дўстиман, Мени танлаганни танлайман, Менга итоат қилганга ён босаман. Бандам менга муҳаббат қилса ва Мен буни унинг қалбида кўрсам, уни тезда қабул қиламан ва унга шундай муҳаббат билан жавоб қиламанки, махлуқларимдан ҳеч бири бунга қодир эмас. Менга холис интилган Мени топади, Менга интилмаган Мени топмайди.\nЭй дунё одамлари, ўзингиз ботиб қолган гуноҳлардан четланинг ва Менинг раҳматим, Мен билан яқинлик ва Мен билан мулоқот сари келинг! Менга яқин бўлинг – Сизга яқинлашаман ва муҳаббат қиламан. Мен Ўзим севган бандаларни севимли ҳалилим Иброҳим, соҳибим Мусо ва ҳабибим Муҳаммаднинг лойидан яратдим ва Менга интилувчиларнинг қалбини Ўз нуримдан яратиб, уни Ўз буюклигим билан юмшатдим».\nКунлардан бир куни Робиятул Адавийянинг (раҳимаҳуллоҳ) ҳузурига бир нечта аёл келди ва у билан суҳбатлашиб туриб, дунё ҳаётини сўкиб, ҳақоратлай бошлашди. Робия уларга дунё ҳаёти ҳақида ёмон гапларни гапириш кишининг дунёга бефарқлигини билдирмаслиги, дунё ҳаёти ҳақида зикр қилиш қалбнинг ҳали ҳам у ҳақида ташвишда бўлишининг аломати экани ҳақида айтиб ўтади. У айтадики, агар улар дунё ҳаёти ҳақида ўйламаганларида, бу ҳақида гапириб юрмаган бўлардилар.\nДунё муҳаббатидан эмланиш – бу Аллоҳ таолонинг неъматларига ношукрлик қилмаслик (эътиборсизлик қилмаслик), уни бутунлай инкор қилмаслик ва дунёвий ишлардан бутунлай четда бўлмасликдир. Расулуллоҳ соллаллоҳу алайҳи васалламнинг, энг яхши эътиқод соҳибининг, дунё ҳаёти учун охиратни, охират учун дунё ҳаётини тарк этмаслик ҳақида ҳадислари мавжуд. Яъни ҳақиқий мўмин ўз ҳаёти давомида уни ҳам, буни ҳам уйғун равишда олиб боради.\nШундай экан, дунё муҳаббатидан энг яхши эмдори – бу охират ҳаётига муҳаббатни тарбия (ҳосил қилиш) қилиш, деб айтиш мумкин. Чунки уларнинг муносабати худди сув билан олов кабидир: бири бор жойда иккинчиси бўлмайди. Абадиятга интилиш (Охират ҳаётига муҳаббат қилиш), худди тоза сув оқими каби дунё ҳаёти билан боғлиқ нафс оловини ўчиради.\nislam-today.ru сайтидан олинди.\nДунёда илк бор физиологик жойнамоз яратилди\nБисмиллаҳир роҳманир роҳийм Дин «Дин» сўзи «итоат, парҳез, эътиқод, ҳисоб, ишонч, мукофот, ҳукм, йўл тутиш» деган маъноларни билдиради. Дин илоҳий йўлйўриқлар, давоми...\n02:01 / 21.04.2017 2005\n09:31 / 19.04.2018 1118\nБорлиғимда қирқ икки ой яшаган рўё Амира жуфтим ҳалолим. 1975 йил уни йўқотиб, оғир мусибатга учраганман ва мени қаттиқ ғам босган эди. Кейин Аллоҳ азза ва жалла давоми...\n23:13 / 23.01.2017 2209\nРасулуллоҳ солалллоҳу алайҳи васалламнинг суннатларини тирилтирайлик! (13- мақола)\nРасулуллоҳ солалллоҳу алайҳи васалламнинг суннатларини тирилтирайлик Бисмиллаҳир Роҳманир Роҳийм Алҳамдулиллаҳи Роббил ъаламин Вассолату вассаламу ъала давоми...\n10:26 / 20.03.2017 2152\n11:17 / 14.01.2020 130829


Абдураҳимбий ибн Шоҳруҳбий\nМинг сулоласидан бўлган Қўқон хони, Шохруҳбийнинг ўғли. У хушёр, оқил, донова тадбиркор эди. Абдураҳимбий даврида Қўқонда қалъа қурилган бўлиб, у хозирда “Ески қўрғон”деб аталади. В.П. Наливкиннинг маълумотига кўра, 1732-йилгача унинг қароргоҳи Тикон Тўда қишлоғи бўлган. Худди шу йили у Қўқон шаҳрига биринчи бўлиб асос солади. 1725-йил Бухоро хонлигининг заифлашганидан фойдаланиб, 20минг кишилик қўшин билан Хўжандни, 1726-йил эса Оъратепани эгаллаган. Сўнгра Шаҳрисабз остоналарига қўшин тортиб боради. Шаҳрисабз ҳокими Олимбек валинеъманинг (бошқа манбаларга кўра Иброҳим оталиқ кенагаснинг) сулҳ тузиб, қизи Ойчучук ойимни ўз никоҳига олган. Шаҳрисабзлик кенагаслар билан иттифоқ тузиб, 1732-йил Самарқандни эгаллаб, бу ерга мулла Баҳорни ҳоким этиб тайинлайди ва у ерда олти ой тургач, Жиззахни олиб, Оллоҳқулибекни ҳоким қилиб қолдиради.\nАбдураҳимбий Хўжандга етиб келгач, қаттиқ бетоб бўлиб, ақлдан озади, у 1733-йилда суиқасд уюштирилиши натижасида ўлдирилади. Абдураҳимхон ўлимидан сўнг Қўқон хонлиги забт этилган ҳудудлардан ажраган. Ундан Эрдонабек деган ўғил ва 3 қиз қолган бўлса ҳам Қўқон хонлиги тахтига укаси Абдукаримбий ўтиради.


Али Отажонов: "Бирорта фильмнинг моддий томонига аралашмаганман"\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Али Отажонов: "Бирорта фильмнинг моддий томонига аралашмаганман"\t17:05, 16 декабрь 2015\t20 декабрдан бошлаб юртимиз кинотеатрларида “Мени кечир” номли фильм намойиши бошланишини эшитиб, фильмда бош қаҳрамон ролини гавдалантирган Али Отажоновни суҳбатга тортдик.\n—Фильм ҳақида қисқача тўхталсанггиз. —Фильм Мелодрама жанрда суратга олинган бўлиб, унда салбий ролни ижро қилганман. Яъни аёлига бераҳм, хиёнат қиладиган эркак ролида намоён бўламан. Бу филмнинг тарбиявий аҳамияти жуда ҳам юқори ва пул ишлаш учун ишланган филм эмас деб бемалол айта оламан. Бунга премьера куни ўзингиз баҳо беришингиз мумкин.\nЭ\tГость\t15:21, 17 декабрь 2015 Энди Али Отажонов камиди\tВ\tГость\t13:43, 17 декабрь 2015 Всем привет\tШерали Жўраевнинг клиплари Milliy телеканалида намойиш этила бошлади


OnePlus энди умуман бошқа гаджет ҳам тайёрлайди - Terabayt.Uz\nOnePlus энди умуман бошқа гаджет ҳам тайёрлайди\nГарчи дунёнинг етакчи смартфонсозлари қаторида турмаса-да, OnePlus компаниясининг смартфонлари бошқа флагманлардан аксарият ҳолларда тезкорроқ чиқади. Ушбу компания энди телевизор бозорига ҳам қадам қўйди.\nМазкур компания ўзининг OnePlus TV номли илк телевизорини тайёрлаётганини тасдиқлади. OnePlus ижрочи директори Карл Пей (Carl Pei) компаниянинг илк телевизори 2019 йили тақдим этилишини айтди. Мазкур девайснинг хусусиятлари қанақа бўлишини маълум қилмаса-да, улар беш йилгача дастурий таъминот янгиланишларини олиб туришини билдирди. Шунингдек, компания дастурий таъминот апдейтлари билан телевизорларнинг функционал имкониятларини мунтазам тарзда кенгайтириб боришини ҳам маълум қилган.\nКарл Пей қўшимча қилишича, OnePlus TV телевизорлари аъло даражадаги премиал дизайнга эга бўлади, аммо ишлаб чиқувчилар кўпроқ тасвир сифати ва овоз имкониятларига эътибор қаратишмоқда.\nШунингдек, OnePlus TV персонал ёрдамчига ҳам эга бўлади, аммо бу Google Assistant ва Amazon Alexa сингари чет компаниялар ишланмаси бўладими ёки компаниянинг ўзи ўз «сунъий онг» тизимини яратадими – буниси ҳозирча номаълум. Телевизор олд камерага, шунингдек фойдаланувчининг шахсий маълумотлари «сизиб» чиқиб кетмаслигини таъминловчи хавфсизлик тизимига ҳам эга бўлади.\n#OnePlus #телевизор #хабарлар #янги технологиялар #OnePlus TV


Президентимиз даставвал ҳозирги таҳликали замон, ён-атрофимиздаги мураккаб вазият она Ватанимиз тақдирига янада улкан масъулият билан ёндашиб, кечиктириб бўлмайдиган стратегик қарорлар қабул қилиш ҳамда конституциявий ислоҳотлар ўтказиш заруратини кун тартибига қўйгани билан боғлиқ долзарб саволларга батафсил тўхталди. Шавкат Мирзиёев таъбири билан айтганда, “Бу саволларнинг барчасига жавобни пухта ишланган ҳуқуқий нормалар орқали Конституциямизда акс эттириш давр тақозосидир”.\nЯнгиланган Конституция мамлакатимизнинг узоқ муддатли тараққиёт стратегиялари, юртимиз ва халқимизнинг эртанги фаровон ҳаёти учун мустаҳкам ҳуқуқий асос ҳамда ишончли кафолат яратиши лозим. Шу нуқтаи назардан, давлатимиз раҳбари Конституцияни янгилаш борасида илгари сурган амалий таклифларни бир неча йирик гуруҳга ажратиб таҳлил ва талқин қилишни лозим топдик.\nИНСОН ҚАДРИНИ УЛУҒЛАШНИНГ КОНСТИТУЦИЯВИЙ АСОСЛАРИ\nПрезидентимиз инсон, унинг ҳаёти, эркинлиги, қадр-қиммати, дахлсиз ҳуқуқлари ва қонуний манфаатлари масаласи билан боғлиқ аниқ таклифларини жамоатчилик эътиборига ҳавола этди.\nБиринчидан, инсон қадрини юксалтириш ҳақиқатда давлат ҳокимияти органларининг конституциявий бурчи ва устувор вазифаси бўлмоғи шарт. Чунки “Инсон – давлат ва жамият учун мақсадга эришиш воситаси эмас, аксинча, ана шу мақсаднинг бош мазмуни ва манбаи ҳамда энг олий қадрият бўлиши лозим”.\nИккинчидан, Конституциямизга “Ўзбекистонда ўлим жазоси тақиқланади”, деган яна бир муҳим нормани киритиш таклиф қилинди. Нега деганда, “яшаш ҳуқуқи – ҳар бир инсоннинг табиий ҳуқуқи бўлиб, унга бу ҳуқуқни давлат эмас, Яратганнинг ўзи ато этган”.\nУчинчидан, кўплаб давлатларнинг Конституция ва қонунларида ҳамда инсон ҳуқуқларига оид халқаро ҳужжатларда акс этган “Миранда қоидаси”га кўра, шахсни ушлаш чоғида унинг ҳуқуқлари ва нима сабабдан ушлангани содда тилда тушунтирилиши шарт. “Ана шу қоидани Конституциямизда муҳрлаб қўйишнинг вақт-соати келди, деб ўйлайман”, дея таъкидлади Президентимиз.\nТўртинчидан, “Хабеас корпус” институтини ривожлантириш зарур. Яъни шахс суд қарорига қадар кўпи билан қирқ саккиз соатдан ортиқ ушлаб турилиши мумкин эмас. Давлатимиз раҳбари ифодаси билан айтганда, “Агар суд томонидан шахсни ҳибсга олиш ёки унга нисбатан бошқача турдаги озодликни чеклаш ҳақида қарор белгиланган муддатда қабул қилинмаса, бундай шахсни дарҳол озод қилиш кераклиги ҳақидаги нормани ҳам Конституцияда акс эттиришимиз зарур”.\nБешинчидан, Конституциямизда “Шахснинг судланганлиги ва ундан келиб чиқадиган ҳуқуқий оқибатлар унинг қариндошлари ҳуқуқларини чеклашга асос бўлиши мумкин эмас”, деб қатъий ёзиб қўйилиши керак.\nАсосий қонунимизда “Озодликдан маҳрум этилган барча шахсларга нисбатан инсоний муносабат ва уларнинг қадр-қиммати таъминланиши шарт”, деган норма ҳам ўз аксини топиши даркор.\nОлтинчидан, янгиланган Конституцияда “маъмурий, фуқаролик, иқтисодий, жиноий жавобгарлик ва бошқа йўналишдаги ишларни кўриб чиқишда инсонга нисбатан қўлланиладиган ҳуқуқий таъсир чоралари – қонуний мақсадга эришиш учун етарли бўлиши ҳамда шахсга имкон қадар енгиллик яратиши керак”, деган норма ўз аксини топиши мақсадга мувофиқ.\nЕттинчидан, Асосий қонунимизда Ўзбекистоннинг ҳар бир фуқароси мамлакат бўйлаб эркин ҳаракатланиш, турар ёки яшаш жойини эркин танлаш ҳуқуқига эга бўлиши, шунингдек, барча фуқароларга мамлакатдан тўсиқларсиз чиқиш ва қайтиш ҳуқуқи кафолатланиши лозим.\nҲар бир фуқаронинг шахсий ҳаёт дахлсизлиги ва унинг кафолатлари айнан Конституция даражасида мустаҳкамланиши керак.\nМазкур таклифлардан кўзланган асосий мақсад “Инсон қадри учун” ғоясини ҳамда ҳозирги ислоҳотларимизнинг бош тамойили бўлган “Инсон – жамият – давлат” деган ёндашувни Конституциямизнинг мазмунига чуқур сингдириб, амалий ҳаётимизда бош қадриятга айлантиришдир. Президентимиз айтганидек, “инсоннинг қадр-қиммати, шаъни ва ғурури бундан буён барча соҳаларда биринчи ўринда туриши керак”.\nЎЗБЕКИСТОН – ИЖТИМОИЙ ДАВЛАТ САРИ\nПрезидентимиз Асосий қонунда “Ўзбекистон – ижтимоий давлат” ғоясини мустаҳкамлашга қаратилган бир туркум таклифларни билдирди. Давлатимиз раҳбари таъкидлаганидек, “инсон қадри” тушунчаси “ижтимоий давлат” тушунчаси билан чамбарчас боғлиқ”.\n“Ижтимоий давлат” тушунчасига Президентимиз бундай таъриф берди: “Ижтимоий давлат – ижтимоий тафовутларни камайтириш, муҳтожларга ёрдам бериш бўйича самарали сиёсат юритадиган давлат моделидир”.\n“Ижтимоий давлатда инсон қадри деганда, аввало, фуқароларни яшаш учун зарур уй-жой, билан таъминлашни тушунамиз”. Шу нуқтаи назардан, Конституциямизда:\n•\tфуқароларимизнинг уй-жойга бўлган ҳуқуқларини ҳимоя қилиш, унинг дахлсизлигини кафолатлаш, аҳолининг барча қатламлари, айниқса, муҳтож тоифаларни уй-жой билан таъминлаш бўйича давлатнинг мажбуриятларини мустаҳкамлаш;\n•\tсуднинг қарорисиз ҳеч ким уй-жойидан маҳрум қилинмаслиги йўлида фуқаролар уй-жойга бўлган ҳуқуқларининг конституциявий кафолатини белгилаб қўйиш;\n•\tуй-жойга ёки шахснинг бошқа мол-мулкига унинг рухсатисиз кириш, уларни кўздан кечириш ва тинтув ўтказишга фақат қонунда белгиланган ҳолат ва тартибда йўл қўйилишини қатъий белгилаш лозим.\nБинобарин, “Бизнинг халқимиз учун уй-жой – бу Ватан ичра кичик ватандир”.\nДавлатимиз раҳбари таъкидлаганидек, “Тараққиётнинг кўп асрлик тажрибаси шуни кўрсатадики, хусусий мулксиз, унинг ишончли кафолатисиз кучли ижтимоий давлатни қуриб бўлмайди”. Шу боис, Конституциямизда:\n•\tхусусий мулк ҳимоясини таъминлаш учун зарур бўлган конституциявий кафолатларни кучайтириш; давлат тасарруфидан чиқариш ва хусусийлаштириш натижаларини қайта кўриб чиқмаслик ҳамда бекор қилмаслик масаласини конституциявий қоида сифатида белгилаш;\n•\tмамлакатимизда товарлар, хизматлар, ишчи кучи ва молиявий маблағлар эркин ҳаракатланишини, давлат ички ва халқаро савдо ривожланиши учун барча шароитлар яратишини мустаҳкамлаш;\n•\tтадбиркорлар қонунчиликда тақиқланмаган ҳар қандай фаолиятни амалга оширишга, ўз фаолияти йўналишларини мустақил равишда танлашга, тадбиркорликдан чекланмаган миқдорда даромад олишга ҳақли эканини кўзда тутиш;\n•\tдавлат хусусий тадбиркорликни ривожлантириш учун қулай ишбилармонлик ва инвестициявий муҳит ҳамда шароитларни таъминлаши, эркин ва ҳалол рақобатнинг ҳимоя қилиниши, иқтисодий фаолиятда монополлаштиришга йўл қўйилмаслигини кафолатлаш;\n•\tер хусусий мулк бўлиши мумкинлигини аниқ белгилаш; қишлоқ хўжалиги ерлари ва ўрмон фонди давлат тасарруфида бўлиб, тадбиркорлик субъектларига ижара шартномаси асосида берилади, деган мазмундаги нормани акс эттириш таклиф этилмоқда.\nПрезидентимиз “Ҳар қандай инсон учун муҳим ва муқаддас қадрият – бу унинг оиласидир”, деб айтди. Оила институтининг конституциявий асосларини ривожлантириш мақсадида Конституциямизда “оила аёл ва эркакнинг ихтиёрий розилиги ва тенг ҳуқуқлилиги асосида шаклланиши”, жамиятнинг табиий ва таянч бўғини, жамият ва давлатнинг алоҳида ҳимоясида эканини мустаҳкамлаш керак;\n•\tҳомиладорлиги ёки ёш боласи борлиги сабабли аёлларни ишга қабул қилишни рад этиш, ишдан бўшатиш ва уларнинг иш ҳақини камайтириш тақиқланишини қатъий белгилаб қўйиш лозим;\n•\tхалқаро мажбуриятларимизга кўра, болалар меҳнатига йўл қўймаслик бўйича нормани акс эттириш шарт;\n•\tболанинг манфаатлари, унинг жисмоний, ақлий ва маданий жиҳатдан тўлақонли ривожланиши учун барча шароитларни яратиш устувор йўналишлардан бири сифатида ўз аксини топишига эришиш керак;\n•\tдавлат иқтидорли ёшларни, уларнинг моддий аҳволидан қатъи назар, доимо қўллаб-қувватлашини мустақил қоида сифатида белгилаш мақсадга мувофиқ;\n•\t“Давлат жисмоний тарбия ва спортни ривожлантириш, ёшларни соғлом турмуш тарзи тамойиллари асосида маънавий ва ахлоқий етук инсонлар этиб тарбиялаш учун зарур шароитларни яратади”, деган қоидани ёзиб қўйиш вақти келди;\n•\tёш авлод тақдири учун масъулиятни янада ошириш учун: “Ота-оналар ўз фарзандлари вояга етгунига қадар уларнинг тарбияси, таълим олиши, соғлиғи, тўлақонли ва баркамол ривожланиши тўғрисида ғамхўрлик қилиш ҳуқуқига эга ва бунга мажбурдир”, деган қоидани киритиш лозим.\nДавлат раҳбари “Ногиронлиги бўлган инсонлар – жамиятнинг тўлақонли аъзолари, деган тамойил негизида уларнинг конституциявий ҳуқуқ ва кафолатларини белгилаб қўйиш инсоний бурчимиздир”, деди. Шу маънода:\n•\tногиронлиги бўлган инсонлар – жамиятнинг тўлақонли аъзолари, деган тамойил негизида уларнинг конституциявий ҳуқуқ ва кафолатларини белгилаш;\n•\tинсоннинг меҳнатга ва муносиб ҳаёт шароитларига, ишсизликдан ҳимояланишга бўлган ҳуқуқларининг ишончли ҳимоясини таъминлаш, камбағалликни қисқартиришга оид конституциявий нормаларни акс эттириш;\n•\tҳар бир шахснинг қулай меҳнат шароитида ишлаш, меҳнати учун муносиб ҳақ олиш ҳуқуқини мустаҳкамлаш, меҳнатга ҳақ тўлашнинг энг кам миқдори инсоннинг ўзи ва оиласи ҳаёт кечириши учун етарли миқдорда бўлишини белгилаш;\n•\tдавлат чет элда яшаётган ва ишлаётган фуқароларимиз ҳамда ватандошлар билан мунтазам алоқаларни сақлаб қолиш ва ривожлантириш ҳақида ғамхўрлик қилади, деган қоидани киритиш зарур.\nПрезидентимиз алоҳида таъкидлаганидек, “Инсон саломатлиги миллат ҳаётининг давомийлигини таъминлаш, унинг генофондини сақлаш, барқарор миллий стратегиямизнинг муҳим таркибий қисмидир”. Бинобарин, Конституциямизда белгиланган “Ҳар бир инсон малакали тиббий хизматдан фойдаланиш ҳуқуқига эга”, деган умумий нормани кенгайтириб, тўғридан-тўғри қўлланадиган нормалар билан бойитишни таклиф этди.\nПрезидентимизнинг қуйидаги аниқ таклифлари ҳам диққатга сазовор:\n•\tтабиатдаги глобал иқлим ўзгаришлари, Орол денгизининг қуриши билан боғлиқ вазиятнинг тобора кескин тус олаётганини назарда тутган ҳолда, экологик хавфсизлик йўналишига доир экологик-ҳуқуқий нормаларни ифода эттириш;\n•\tбоғча, мактаб, олий таълим ва илм-фан соҳаларини устувор тараққий эттиришни конституциявий даражада мустаҳкамлаш;\n•\tдавлат мактабгача таълим, мактаб ва олий таълим тизимини, турли мулк шаклидаги, жумладан, хусусий таълим муассасаларини ривожлантириш учун зарур шароитлар яратиб бериши билан боғлиқ нормаларни киритиш;\n•\tустозга бўлган юксак эҳтиром Конституциямизда ўз ифодасини топишини таъминлаш;\n•\tпедагог ходимларнинг касбий фаолиятига аралашиш, уларнинг хизмат мажбуриятларини бажаришига тўсқинлик қилишга йўл қўйилмаcлигини Конституция даражасида белгилаб қўйиш айни муддаодир.\nШундай қилиб, Президентимиз Шавкат Мирзиёев қайд этганидек, “давлатнинг эркаклар ва аёллар, оилалар ва болалар, ёшлар ва нуронийлар, ногиронлиги бор шахслар, мамлакатда ёки унинг ташқарисида бўлишидан қатъи назар, барча инсонлар ҳақида қайғуриши Конституцияда мустаҳкамланиши зарур”.\nБир гуруҳ таклифлар эркин ва адолатли фуқаролик жамияти ривожланиши билан боғлиқ масалаларни ўзида қамрайди. Бунда халқимиз учун жамият, аввало, маҳалладан бошланади, деган ибратли ақидага катта эътибор қаратилмоқда. Мамлакатимизда фуқаролар йиғинларининг жамиятдаги мавқеи ва таъсирини кучайтиришга кўмаклашиш мақсадида Маҳалла ва нуронийларни қўллаб-қувватлаш вазирлиги ташкил этилган. Лекин, давлатимиз раҳбари айтганидек, “гоҳида бу – маҳаллаларни бошқарадиган идора, деган нотўғри гап-сўзларни ҳам эшитиб қоляпмиз”.\nШунинг учун Конституциямизда:\nбиринчидан, маҳалланинг мақомини ҳамда давлат органларининг бу борадаги вазифаларини аниқ белгилаб қўйиш;\nиккинчидан, маҳаллаларнинг давлат ҳокимияти органлари тизимига кирмаслиги, жойлардаги маҳаллий аҳамиятга молик масалаларни мустақил ҳал этиш бўйича ваколатлари алоҳида белгиланиши таклиф этилди.\nЎЗБЕКИСТОН – ҲУҚУҚИЙ ДАВЛАТ\nПрезидентимиз таърифига кўра, “Ҳуқуқий давлат инсониятнинг минг йиллар мобайнидаги машаққатли меҳнати эвазига шаклланган тараққиёт ғояси ва буюк кашфиётидир”. Шу маънода, Конституцияга киритиш тавсия этилган бир гуруҳ таклифлар туркуми Ўзбекистонда инсонпарвар, демократик ҳуқуқий давлат қуриш масаласига тегишлидир.\n•\t“Ўзбекистон – ҳуқуқий давлат” деган ғояни Конституциямизда аниқ мустаҳкамлаб қўйиш лозим;\n•\tКонституцияга давлат органлари фаолиятида очиқлик, шаффофлик ва ҳисобдорликни, мазкур органларнинг ихчам ва тежамкор бўлишини таъминлаш юзасидан қоидалар киритиш даркор;\n•\tАсосий қонунимизда халқ ҳокимиятчилигини, ҳокимиятларни бир-бирини тийиб туриш ва мувозанатда сақлаш механизмларини таъминлашни янада кучайтириш талаб этилади;\n•\tАсосий қонунда ҳукуматни шакллантириш ва унинг самарали фаолият юритишини таъминлашда Олий Мажлиснинг ваколатларини кенгайтириш бўйича тегишли қоидалар белгиланиши зарур;\n•\tКоррупцияга қарши курашиш агентлиги раҳбарини тайинлаш бўйича фармон Сенат томонидан тасдиқланиши тартибини жорий этиш таклиф этилмоқда;\n•\tҳукумат томонидан тайёрланган Коррупцияга қарши кураш бўйича йиллик миллий маърузани муҳокама қилиш масаласини парламентимиз ваколатига киритиш лозим;\n•\tОлий Мажлиснинг парламент назоратини амалга ошириш бўйича ваколатларининг конституциявий асосларини кучайтириш бўйича ишларни давом эттириш керак;\n•\tПрезидентнинг айрим ваколатларини Олий Мажлисга, мисол учун, Ҳисоб палатаси раисини лавозимга тайинлаш ва озод қилиш ваколатини Сенатга ўтказиш мақсадга мувофиқ;\n•\tҳокимлар бир вақтнинг ўзида Халқ депутатлари кенгашларига ҳам бошчилик қилиши ҳақидаги қоидани Конституциядан чиқариб ташлаш керак;\n•\tфуқароларнинг давлат ишларини бошқаришдаги иштирокини кенгайтириш мақсадида Конституциямизга қонунчилик таклифларини киритиш институтини жорий этиш таклиф қилинмоқда;\n•\tижро ҳокимияти органларининг конституциявий жавобгарлик соҳаларини, ваколатларини кенгайтириш билан бирга уларнинг амалга оширилиши устидан жамоатчилик ва парламент назоратини кучайтириш ҳам талаб этилади;\n•\tҳукумат ваколатларини кенгайтириш, хусусан, Конституцияда Вазирлар Маҳкамаси ва ҳокимликларнинг экология, ёшлар сиёсатини амалга ошириш, оилани қўллаб-қувватлаш, мустаҳкамлаш ва ҳимоя қилиш, ногиронлиги бўлган шахсларни ижтимоий ҳимоя қилиш, қулай жамоат транспортини ривожлантириш, аҳолининг дам олиши учун зарур шароитлар яратиш, фуқаролик жамияти институтларини қўллаб-қувватлаш бўйича масъулиятини белгилаш лозим;\n•\tКонституциявий суд фаолиятини янада такомиллаштириш зарур. Зеро, “Мазкур суд бошқа судлардан фарқли ўлароқ, фақат Конституцияга бўйсунади ҳамда Асосий қонуннинг устунлиги принципини таъминлайди”;\n•\tКонституциямизда фуқаролар ва юридик шахсларнинг муайян ишда суд томонидан уларга нисбатан қўлланилган қонуннинг Конституцияга мослигини текшириш ҳақидаги шикоятларини кўриб чиқишни Конституциявий суд ваколатида акс эттириш мақсадга мувофиқ;\n•\tАсосий қонунимизга Ўзбекистон барча давлатлар, энг аввало, ўзининг яқин қўшнилари билан тинчликпарвар ва дўстона сиёсат юритиши, унинг ташқи сиёсати инсон ҳуқуқлари ва эркинликларини ҳурмат қилиш, давлатларнинг ҳудудий яхлитлиги принцип ва нормаларига асосланиши ҳақидаги моддани қўшиш лозим.\nПрезидентимиз ана шу ғоят аниқ ва муҳим таклифларни илгари сурар экан, улардан ҳар бирининг мазмун-моҳияти ва мақсад-вазифаларини содда ҳамда тушунарли тилда изоҳлаб берди. Айни чоғда, “халқимиздан комиссияга келиб тушган барча муҳим ва долзарб таклифларни бугун сизлар билан батафсил муҳокама қилиш имкониятига эга эмасмиз. Мен уларнинг айримларига тўхталиб ўтдим, холос”, дея таъкидлади давлатимиз раҳбари.\nКОНСТИТУЦИЯВИЙ КОМИССИЯ ФАОЛИЯТИНИНГ\nПрезидентимиз Ўзбекистон Республикаси Конституциясига ўзгартириш киритиш ва ташкилий чора-тадбирларни амалга ошириш юзасидан Конституциявий комиссия фаолиятининг учта босқичини аниқ белгилаб берганини алоҳида қайд этиш мақсадга мувофиқдир.\nБиринчи босқич – Конституцияни ўзгартириш бўйича таклифларни қабул қилиш, жамлаш ва таҳлил қилишни ташкиллаштириш.\nКонституциявий комиссия таклифлари асосида ишлаб чиқилган лойиҳа парламентнинг Қонунчилик палатасига тақдим этилади. Шу муносабат билан Конституциявий комиссия фаолиятининг биринчи босқичи якунига етди.\nИккинчи босқич – парламент томонидан ишлаб чиқилган янгиланган Конституция лойиҳасини умумхалқ муҳокамасида кўриб чиқиш.\nБундай демократик ёндашув “Конституциянинг ягона манбаи ва муаллифи – халқдир”, деган тамойилга тўла мос келади.\nУчинчи босқич – умумхалқ муҳокамаси натижасида маромига етказилган Конституцияга ўзгартиришлар киритиш тўғрисидаги қонун лойиҳасини референдум ўтказиш йўли билан қабул қилиш.\nДавлатимиз раҳбари бу ҳақда тўхталар экан, жумладан, бундай деди: “Конституциявий ислоҳотни фуқароларимиз фикри ва қўллаб-қувватлаши асосида референдум орқали амалга оширсак, бу том маънода халқимиз хоҳиш-иродасининг ифодаси – ҳақиқий халқ Конституцияси бўлади, деб ўйлайман”.\nХулоса қилиб айтганда, биз, Ўзбекистон халқи Конституцияга киритиш таклиф этилаётган янги норма ва қоидаларни онгу тафаккуримиз, қалбимиздан ўтказиб, уларга холис ва ҳаққоний муносабатимизни билдиришимиз лозим. Президентимиз ишонч билан таъкидлаганидек, “Барчамиз Асосий қонунимизда ўзимизни, оиламизни, маҳалламизнинг орзу-умидларини кўришга интилаётганимиз – бу табиий ва мутлақо тўғри”.


15 январь куни Hyatt Regency Tashkent меҳмонхонасида Central Asia Employer Brand Award - EMBRAS 2020 танлови ғолибларини тақдирлаш маросими бўлиб ўтди. Танловда Artel компанияси “Эзгу амаллар” ва “Бизнес-натижа” йўналишларида совринли ўринларни қўлга киритди.\nEmployer Brand Award – иш берувчи бренди ва HR соҳасида ўтказилувчи муҳим танлов ҳисобланади. Танлов мақсади Ўрта Осиёда энг илғор ва ходимларини ривожлантиришга йўналтирилган корхоналарни тақдирлаш. Ушбу танловда ҳам маҳаллий, ҳам чет эл корхоналари иштирок этишди. Тадбирнинг асосий қатнашчилари компания эгалари, топ-менежерлар ва HR бўлими бошлиқлари.\nArtel компанияси “Эзгу амаллар” йўналишида биринчи ўринни, “Бизнес-натижа” соҳасида эса учинчи ўринни эгаллади. “Эзгу амаллар” йўналишида ходимларни фаол жалб қилган ҳолда ижтимоий лойиҳаларни ва хайрия тадбирларини ташкил этган корхоналар тақдирланди. “Бизнес-натижа” йўналишида эса бизнес ривожига ижобий таъсир кўрсатган лойиҳаларни ташкил этган ва инвестиция лойиҳаларини самарали амалга оширган корхоналар мукофотланади.\nArtel компанияси халқаро корхоналар каби ходимларни ривожлантириш, ишчиларга муносиб меҳнат шароитларини яратиш, инсон капиталига инвестиция киритиш ва корпоратив маданиятни юксалтириш йўлида иш олиб бормоқда. Artel компанияси HR бўлими ходимларни бошқариш, яъни рекрутмент, янги ходимларнинг ишга кўникишига кўмаклашиш, рағбатлантириш, малака ошириш ва ривожлантириш каби воситалардан унумли фойдаланади. Шу сабабли Artel HR соҳасида ўтказилувчи Ўрта Осиёнинг энг нуфузли танловларидан бирида ғалаба қозонгани табиийдир.\nАйтиш лозимки, Artel компаниясида кадрлар тизимини ривожлантириш ишлари қизғин давом этмоқда. Келажакда Artel халқаро даражага кўтарилишни ва халқаро компаниялар орасида муносиб жой эгаллашни режалаштирган.


12:16, 03.09.2019 // 26500\nMercedes-Benz Sprinter’ни «келажак автоуйи»га айлантиришди\nИхчам автоуйлар ва ғилдирак устидаги уйларни ишлаб чиқариш билан шуғулланувчи Германиянинг Hymer компанияси саёҳатлар учун мўлжалланган VisionVenture номли шор-карни тақдим этди, деб хабар беради Motor.\nМазкур машинани йиғиш учун 20 турдаги инновацион материаллардан фойдаланилган бўлиб, уларнинг айримлари 3D-принтерлар ёрдамида яратилган.\nЯнги Mercedes-Benz Sprinter базасида қурилган кемпер икки киши учун мўлжалланган. Кўтарма том ётоқхона вазифасини ўтайди, «Палатка»нинг шиширма деворлари қалинлиги эса салкам етти сантиметрга тенг. Уни совуқ ёки иссиқ ҳаво билан 60 сония ичида тўлдириш мумкин.\nАвтомобиль кузови тўқ яшил рангли махсус бўёқ билан қопланган бўлиб, бу ҳароратни мўътадиллаштириш имконини беради: у автомобиль юзасидаги ҳароратни 20 даража Цельсийгача пасайтириб, салон ичини тўрт даражага қадар совутиши мумкин.\nАвтоуйнинг «биринчи қавати»да ювиниш хонаси ва раковина жойлашган. Шунингдек, ошхона ва «ётоқхона»га кўтарилиш мумкин бўлган зиналар диод лампалари билан ёритилган. Юқорида санаб ўтилганлардан ташқари VisionVenture’да йиғма электр барбекю ҳам мавжуд.\nHymer вакилларининг сўзларига кўра, беш йилдан сўнг кемперлар худди шу кўринишда бўлади. VisionVenture’нинг айрим элементларини келажакда серияли автоуйларники каби ишлаб чиқариш режалаштирилган, бироқ у оммавий ишлаб чиқаришга қўйилмайди.\n12:14 Кеча // 159555\n23:18 Кеча // 132395\n15:36 Кеча // 115368\n11:13 Кеча // 114701\n20:25 Кеча // 107027


Президент аҳолини иш билан таъминлаш бўйича...\n19.03.2019 21:12 0 260\n2019 йилда аҳоли бандлигини таъминлаш ва янги иш ўринларини ташкил этиш бўйича давлат буюртмаси тўғрисидаги Президент қарори қабул қилинди. Бу ҳақда Адлия вазирлигининг «Huquqiy axborot» канали хабар бермоқда.\nҚарорга мувофиқ, 2019 йилда 370 мингдан ортиқ янги иш ўринлари ташкил этилади.\nБундан ташқари мавсумий ва вақтинчалик ишларда 182 мингдан ортиқ аҳолининг бандлиги таъминланади.\nДавлат буюртмаси доирасида ижтимоий муҳофазага муҳтож ва иш топишда қийналаётган шахслар учун эса 46 мингдан ортиқ иш ўринлари банд қилиб қўйилади.\nАмалга ошириладиган тадбирлар натижасида 2019 йил якунига қадар республика ҳудудидаги мавжуд ишсизлик даражаси ўсишининг олдини олиш, айрим ҳудудларда хусусан, Андижон, Жиззах, Самарқанд, Сирдарё, Бухоро, Навоий, Хоразм, Фарғона вилоятларида ишсизлик даражасини камайтиришга эришиш режалаштирилган.\nБундан ташқари, қарорга мувофиқ қуйидаги мақсадлар учун субсидиялар ажратилиши белгиланди:\nиш берувчиларга – аҳоли бандлигига кўмаклашиш марказлари йўлланмаси бўйича ишга қабул қилинган ходимларни қайта тайёрлашга қилинган харажатларни қоплаш учун 6 ой давомида ҳар ойда 810 минг сўм миқдорида;\nаҳоли бандлигига кўмаклашиш марказида рўйхатдан ўтган, тадбиркорлик қилишни хоҳловчи ишсиз шахсларга – бизнесни йўлга қўйиш билан боғлиқ харажатларни қоплаш учун 2 млн 27 минг сўм миқдорида;\nижтимоий эҳтиёжманд аҳоли қатламларига мансуб шахсларни квоталанган энг кам сондан ортиқ миқдорда ишга қабул қилган ташкилотларга – ҳар бир ходим учун 12 ой давомида ҳар ойда 405 минг сўм миқдорида;\nенгил конструкцияли иссиқхоналар ўрнатиш, уруғликлар, кўчатлар ва суғориш воситалари харид қилиш учун – 608 минг сўмдан 2 млн сўмгача бўлган миқдорда.\nПрезидент қарори иш билан таъминлаш\nЖамият 30/05, 15:48\nТошкент вилояти ички ишлар органлари куч ва воситаларини бошқаришда эксперимент тизим жорий этилади


Хакерлар дунё бўйлаб Honda заводлари ишини тўхтатиб қўйди — Sof.uz\nЖАҲОН 13,363,090 7,799,981 578,239\nМаълум бўлишича, япон концернининг серверларини бузиб кирган хакерларнинг ҳаракатлари сабабли автомобилсознинг тармоқ инфратузилмаси ишдан чиққан. Марказий серверларга киберҳужум жорий ҳафта бошида уюштирилган. Кейин эса вирус бутун корпоратив тармоқ бўйлаб тарқалиб кетган. Натижада Snake/EKANS номли товламачи дастур ходимларнинг иш компьютерларини блоклаб қўйиб, очиш калити учун тўлов талаб қилинган.\n«Honda тармоғига киберҳужум бўлганини компания тасдиқлайди. Шунингдек, айни дамда маълумот сизиб чиқмаганини ҳам тасдиқлашимиз мумкин. Ҳозирда ҳужумнинг таъсирини имкон қадар камайтириш ҳамда ишлаб чиқариш, савдо ва ишлаб чиқиш соҳаларимизнинг тўлақонли фаолиятини тиклаш бўйича иш олиб бориляпти. Айни пайтда биз мазкур воқеанинг бизнесга таъсири ўта кам бўлишини кўрмоқдамиз», деди Honda вакиллари.\nавтомобилсозлик Honda Хакерлар\n13.07 16:17 2709\nКеча, 12:26 2449\n27.06 16:45 386\n16.04 19:19 5701 Иқтисод\nЎғирланган банк карталарини сотган 30 дан ортиқ хакер ҳибсга олинди\n24.03 12:53 221 Жаҳон\n24.02 16:21 259 Жаҳон


Маълумотлар хавфсизлиги сервер қаерда жойлашганига қанчалик боғлиқ? Интернетдаги шахсий маълумотлар сақланиши бўйича жаҳон тажрибаси қандай? Киберхавфсизлик бўйича мутахассис Анвар Нарзуллаев Kun.uz'га берган интервьюсида шу ва бошқа саволларга ойдинлик киритди.\nШу йил апрелда «Шахсга доир маълумотлар тўғрисида»ги қонунга қўшилган янги 27-1 модда кучга кирган эди. Шу асосда йирик интернет компаниялар ва ижтимоий тармоқлардан Ўзбекистон фуқароларининг шахсига доир маълумотларни жисмонан Ўзбекистон ҳудудида жойлашган серверларда сақлаш талаб этилмоқда.\nKun.uz бу қонуннинг эҳтимолий оқибатлари ҳақида Universiti Sains Islam Malaysia олийгоҳининг Ахборот хавфсизлиги кафедраси етакчи мутахассиси, фан доктори Анвар Нарзуллаев билан суҳбатлашди.\nҚуйида суҳбатнинг иккинчи қисми матн ҳолида тақдим этилмоқда.\n1-қисм: Ижтимоий тармоқларга оид баҳсли қонун: хавотирлар ва тахминлар\n– Серверларнинг киберхавфсизлиги қайсидир давлатда жойлашганига боғлиқми ёки бунинг аҳамияти йўқми?\n– Бу ерда иккита нарсани ҳисобга олиш керак: биринчидан, киберхавфсизлик деганда онлайн ҳужумлар ҳам тушунилади, серверларга онлайн ҳужум қилиниши – киберхавфсизликнинг бир қисми. Ҳакерлар ҳужум қилаётганда сервернинг қайси давлатда жойлашганига унча эътибор бермайди. Шу жиҳатдан қаралганда, серверларнинг қаерда жойлашгани катта аҳамиятга эга эмас.\nИккинчидан, серверларнинг жисмоний хавфсизлигини ҳам тушуниш керак, масалан, исталган бир серверга бирор бир ходим уланадиган бўлса, унинг узоқ масофадан уланган одамдан фарқи – у кўпроқ маълумотларни ўғирлаши мумкин.\nҚолаверса, хавфсизлик деганда фақат маълумотларни ўғирлаш тушунилмайди, балки уларнинг яхлитлигини сақлаш ҳам тушунилади. Мисол учун, сервердаги маълумотлар электр токи ўчиши, ёнғинлар ёки бошқа табиий ва бошқа офатлардан ҳам ҳимояланган бўлиши талаб этилади.\nЎзбекистонда мана шундай дата-марказлар қилинадиган бўлса, юқоридаги каби хавфсизликлар қанчалик таъминланишини ҳам ўйлаб кўриш керак. Катта компаниялар буни тўлиқ ўрганиб чиқиб, ундан кейин бундай марказларга ёки серверларга пул тикишади.\n– Ҳозирги кунда сиз айтган хавфсизликнинг қай бири актуалроқ?\n– Хавфсизлик деганда биринчи навбатда техник таъминот, иккинчидан жисмоний хавфсизлик, учинчи навбатда мана шу серверлар билан ишлайдиган одамларни тарбиялаш – мана шу учаласи биргаликда тушунилади.\nСерверлар билан ишлайдиган одамларни ҳам тарбиялаш, уларга ҳам хавфсизлик чораларини ўргатиш керак.\n– Бу борадаги халқаро тажриба қандай? Ривожланган давлатлар ҳам фуқароларининг шахсий маълумотлари жойлашган серверларни ўзларига олиб келишни талаб қиладими?\n– Бу муаммо ўзи 2013 йилда Эдвард Сноуден Американинг турли сирларини фош этиб ташлаганидан сўнг келиб чиқди. Кўп давлатлар маълумотларни ўз давлатида серверларда сақлаш бўйича турли чора-тадбирлар кўришни бошлашди. Лекин бу борадаги энг қаттиқ қонунлар фақатгина Россия ва Хитойда.\nХитой тутган йўлга кўра, ҳар қандай маълумотлар, шахсийми ёки бошқа, Хитойда сақланиши лозим. Россияда эса шахсий маълумотлар ва ундан ташқари, ижтимоий тармоқда қўйган расмлари, ёзишмалар, қўнғироқлар – барчаси Россияда сақланиши керак.\nБу – Россиядаги операторларга миллиардлаб доллар зиён келтирди. Чунки дата-марказларни сақлаш компанияларга эмас, алоқа операторлари бўйнига қўйилди. Биз қўлламоқчи бўлаётган вариант Россияникининг енгилроқ кўриниши, яъни давлат фақат шахсий маълумотларни талаб қиляпти.\nЕвропадан Германия ва Франция маълумотларни ўзларига кўчиришга ҳаракат қилди. Лекин Европа Иттифоқи бунга қарши бўлди ва бутунлай рад этилди. Ҳозирги кунда аксар Европа давлатларида фақатгина маълум бир турдаги маълумотлар: давлат ишчилари маълумотлари, тиббий маълумотлар кабиларгина сақланади.\nЖанубий Корея мисолида гапирадиган бўлсак, геодаталар, хариталар, кадастр маълумотларигина давлатнинг ўзида сақланади.\nБизга энг яқини Қозоғистон тажрибасига қаралса, улар фақат “.kz” домени билан тугаган сайтларнигина ўзларида сақланишини талаб қилган. Бунинг халқаро компанияларга алоқаси йўқ.\n– Facebook, Instagram ёки Google каби компаниялар серверларини ўзлари рўйхатдан ўтган давлатда сақлайдими ёки бошқа жойларда ҳам сақлашлари мумкинми?\n– Дунё бўйлаб дата-марказлар жуда кўп. Ҳар бир катта компаниянинг ўз дата-марказлари бор. Улар ҳар бир қитъада биттадан дата-марказ бўлиши учун ҳаракат қилади. Чунки бу онлайн хизматнинг тезлигига таъсир қилади.\nУмуман олганда, дунёдаги барча онлайн серверлар асосан учта компания томонидан бошқарилади. Булар – Microsoft, Amazon, Google. Ҳар қандай ижтимоий тармоқ, дейлик Ўзбекистондаги катта-кичик дастурлар мана шу катта компанияларнинг серверларидан фойдаланади.\nБу серверлар, айтганимдек, дунёнинг исталган бурчагида бўлиши мумкин. Дастурчига ўз давлатига яқин ҳудуддаги серверни таклиф қилади. Бундан келиб чиқадики, улар серверларини айни бир мамлакатга эмас, дунё бўйлаб жойлаштиради.\n– Фуқаролар шахсий маълумотлари олиб келинмагач, ижтимоий тармоқлар блоклаб қўйилса, VPN'дан фойдаланиш бошланади. VPN'лар олиб келадиган зарар ҳақида тўхталиб ўтсангиз.\n– VPN серверларни ишлатишнинг катта хавфи – шахсий маълумотлар эмас, балки тақиқланган веб-сайтларга кириши осон бўлиб қолади. Аслида интернетда давлат ростан ҳам блоклаши керак бўлган нарсалар бор. Масалан, порнографик, террористик маълумотлар ва қора бозор кабилар. Одамлар VPN'дан фойдаланишни бошлагандан кейин буларнинг ҳаммаси очилиб кетади. Давлат мана шу тарафдан келадиган хавфни ҳисобга олиши керак.\nИккинчидан, бизда кўпинча бепул VPN сервердан фойдаланишади. Билиб олиш керакки, интернетда бепул хизмат таклиф қилиняптими, демак сиз маҳсулот бўлиб хизмат қиляпсиз. Сизнинг маълумотларингиздан исталган йўлда фойдаланиши, ҳатто, сизнинг ўзингизга “шантаж” қилиши ҳам мумкин.\nСуҳбатдошимизнинг мавзу юзасидан якуний хулосалари қуйидагича бўлди.\n— Аслида ижтимоий тармоқлар серверларини кўчиришни талаб қилиш шарт эмас. Фуқароларнинг шахсий маълумотларини ҳимоя қилиш қонуни ҳар бир давлатда бор. Бунинг учун серверларни кўчириш талаб қилинмайди. Қонунда ҳам айтиляптики, Ўзкомназорат шахсий маълумотлар қандай сақланаётгани, уларга тажовуз бўлган ёки йўқлигини назорат қилиши керак. Бу назорат механизмлари қандай қилиб йўлга қўйилади? Дейлик, Facebook серверларини олиб келди дегани, улар маълумотларни очиб беради дегани эмас – буни ҳам жиддий ўйлаб кўриш зарур.\nШунинг учун аввало назорат деганда буни қандай амалга ошириш устида бош қотириш керак. Балки, уларга серверини олиб келишни эмас, Тошкентда минтақавий офисини очишни таклиф қилиш керакдир, бирор муаммо туғилганда, шу офис орқали ҳал қила олсин.\nБошқа томондан, бу қонун орқали ўзимиз кўпроқ зиён кўрамиз, ўзимиздаги кичик стартаплар оёғига болта уриб қўйишимиз мумкин.


ЎзА - Ўтган 4 йилда 7 та, жорий йилнинг биринчи чорагида эса 114 шахс оқланган\n10.04.2018 21:23 Чоп этиш версияси\nЎтган 4 йилда 7 та, жорий йилнинг биринчи чорагида эса 114 шахс оқланган\n2017 йилда жиноят ишлари бўйича судлар томонидан 262 нафар шахсга нисбатан оқлов ҳукми чиқарилган. Жорий йилнинг биринчи чорагида эса 114 шахс оқланган. Ваҳоланки, 2012-2016 йилларда бор-йўғи 7 нафар шахс оқланган эди.\nБу ҳақда ЎзА мухбирига Ўзбекистон Республикаси Олий суди масъул ходими Азиз Обидов маълум қилди.\nЖорий йилда жиноят ишлари бўйича судлар томонидан шахсларни айбсиз, деб топиш ва реабилитация қилиш билан боғлиқ суд қарорлари ўрганиб чиқилганда судлар бу масалага янада масъулият билан ёндошаётгани маълум бўлган.\nХусусан, биринчи инстанция судлари томонидан 55 нафар шахсга нисбатан оқлов ҳукми чиқарилган. Жиноят-процессуал кодексининг 83-моддаси (реабилитация учун асослар) асносида 9 нафар шахсга нисбатан қўзғатилган жиноят иши тугатилган. Юқори турувчи инстанция судлари томонидан 50 нафар шахс оқланган ва уларга нисбатан қўзғатилган жиноят ишлари тугатилган.\nОлий суд Раёсати томонидан 2 нафар шахс ва жиноят ишлари бўйича судлов ҳайъати томонидан эса 9 нафар шахс оқланган ва реабилитация қилинган.\nТаҳлил натижаларига кўра, биринчи, апелляция ва кассация инстанциялари судлари томонидан Қашқадарё вилоятида - 29, Тошкент шаҳрида - 16, Тошкент вилоятида - 13, Сурхондарё вилоятида -7, Андижон вилоятида – 7, Хоразм вилоятида – 6, Қорақалпоғистон Республикасида - 5, Самарқанд вилоятида - 5, Фарғона вилоятида - 4, Жиззах вилоятида - 4, Сирдарё вилоятида - 4, Навоий вилоятида – 4 ва Бухоро вилоятида 1 нафар шахс оқланган ва реабилитация қилинган.\nОлий суд томонидан ушбу суд қарорлари ўрганиб чиқилди. Жиноят ишлари бўйича эълон қилинган айбловлар далиллар билан тасдиқланмагани, тахминлар ёки миш-мишлардан иборат маълумотлар ҳамда номақбул далилларга асослангани боис судлар томонидан барча қарорлар асосли равишда чиқарилган, деб топилди.


Аҳоли томорқа хўжаликларида шоли етиштириш бўйича тавсиялар - Ўзбекистон Республикаси Қишлоқ хўжалиги вазирлиги\nАҳоли томорқа хўжаликларида шоли етиштириш бўйича тавсиялар\nЕр тайёрлаш. Дастлаб майдон ғалла қолдиқлари ва бегона ўтлардан тозаланади. 1 сотих ерга 180–200 кг (10 сотихга 1,8–2 т) чириган, тоза гўнг солинади. Тупроқ 15–20 см чуқурликда юмшатилади, йирик кесаклар майдаланади, яхшилаб текислангач пол олинади ва сув бостирилади.\nПарваришлаш. Кўчат ўтқазилгандан кейин полдаги сув сатҳи 10–15 кун давомида 5–8 см, кейинчалик 10–12 см бўлиши керак.\nКасаллик ва зараркунандаларга қарши курашиш. Шолининг тез учрайдиган прикуляриоз касаллигига қарши Фолиар БТ фунгицидининг 22,5 фоизли эмульсияланувчи концентрати 10 сотихга 500 грамм меъёрида ишлатилади. 10 литрли челакка 34 грамм фунгицид солинади ва яхшилаб аралаштирилиб, ўсимликларга сепилади. 10 сотих ерга 15 челак аралашма ишлатилади.\nШолининг шира зараркунандасига қарши 5 фоизли Каратэ эм. к. худди шу миқдорда ва тартибда тайёрланиб, сепилади.\nҲосилни йиғиштириш. Шолининг сут пишиш даври бошланиши билан полларга кирадиган сув камайтирилади. Мум пишиш даври бошланганда эса батамом тўхтатилади. Ер етилиши билан шоли поялари ўриб олинади. Ўриб олинган шоли 3–4 кун ичида комбайн ёрдамида янчилади ва дони олинади. Шолини янчиш муддати бундан чўзилиб кетса, дон руваклардан тўқилиб нобуд бўлади. Шоли поялари майдаланиб, ивитилиб, кепакка аралаштирилиб молларга берилади.


Украина шарқида Россия тарафдорлари давлат идораларига бостириб кирди\nЛуганск шаҳрида Украина МХХ биноси олдида 6 апрель куни ўтказилган норозилик намойиши.\n6 апрель куни Украинадаги россияпараст намойишчилар мамлакат шарқидаги Донецк шаҳри ҳокимлиги биносини штурм қилди. Айни пайтда, Украина шарқидаги Луганск шаҳрида намойишчилар Украина Миллий хавфсизлик хизмати Бош қароргоҳига бостириб кирди.\nЯкшанба куни эрталаб Донецк шаҳрида икки мингга яқин намойишчи вилоят ҳокимлиги олдида намойиш ўтказаётган пайтда бир гуруҳ намойишчи бинога бостириб кириб Россия байроғини осиб қуйди.\nЛюбовь исмли намойишчи Рейтерс мухбирига норозилик акциясида иштирок этаётгани сабабини шундай изоҳлади.\n- Мен бу ерга ўз халқимни қўллаб-қувватлаш учун келдим. Биз (Киевдаги) тўдага қаршимиз. Биз фашизмга қаршимиз. Мен Божхоналар иттифоқи бўлишини хоҳлайман. Киев бизни эшитмаяпти. Бизни Европа Иттифоқи эшитмаяпти. Мен Европа Иттифоқига мурожаат қилмоқчиман. Улар бу ерга Донбассга, Донецкка келишсин ва бизга қулоқ солишсин. Улар фақат Киевдагиларни эшитишади, деди Донецк шаҳридаги намойишчи.\nХабарларга кўра, норозилик акциялари пайтида полиция намойишчиларга қарши чора кўрмаган.\nУкраинадаги УНИАН агентлиги маълумотига кўра, Луганск шаҳрида намойишчилар Украина миллий хавфсизлик хизмати Бош қароргоҳига бостириб кираётган пайтда бир намойишчи аёл ва полиция ходими жароҳат олган.\n6 апрель куни Украина шарқидаги Харьков шаҳрида ҳам Россия тарафдорлари норозилик акциялари ўтказди.\nНамойишчилар, ўтган ой Қрим Россияга қўшилишига асос бўлгани каби, мустақиллик бўйича референдум ўтказилишини талаб қилдилар.\nФевраль ойида москвапараст Виктор Янукович президентлик лавозимидан четлатилганидан бери Украинанинг рус тилида сўзлашувчи жанубий ва шарқий минтақаларида норозилик акциялари ўтказиб келинмоқда.\nУкраинада Россия тарафдорларининг намойишлари Россия қўшинлари чегара яқинига тўпланган пайтда ўтказилмоқда.\nНамойишлардан олдин Украина хавфсизлик хизмати мамлакатнинг рус тилида сўзлашувчи аҳолиси яшайдиган шарқий вилоятида ҳокимиятни эгаллаб олишни режалаганликда гумонланган 15 киши қўлга олинганини билдирди.\nУкраина хавфсизлик хизматининг маълум қилишича, улар 10 апрель куни Луганск вилоятида ҳокимиятни қурол ёрдамида эгаллаб олишни мўлжаллаган.\nУкраина хавфсизлик кучларининг амалиёти чоғида катта миқдорда қуроллар қўлга туширилган.\nЎтган ҳафтада Россия Федерал хавфсизлик хизмати мамлакатда террор ҳужумлари уюштиришни режалагани гумонланган 25 нафар украиналик ҳибсга олинганини маълум қилган эди.


Иссиқхоналар ҳақида - Ўзбекистон Республикаси Қишлоқ хўжалиги вазирлиги\n2 Январ 2014 00:00\nЮртбошимиз раҳнамолигида қишлоқ хўжалигини ривожлантириш борасида хорижий инвестициялар иштирокида қатор самарали лойиҳалар амалга оширилмоқда. Жумладан, Корея Халқаро ҳамкорлик агентлиги (KOICA)нинг Ўзбекистондаги ваколатхонаси гранти асосида мамлакатимизда бир нечта намунавий иссиқхоналар барпо этилиб ишга туширилди.\nПрезидентимизнинг 2011 йил 24 ноябрда қабул қилинган «Корея Республикаси Ҳукуматининг грант маблағларини жалб этган ҳолда «Ўзбекистонда намунавий иссиқхоналарни барпо этиш» лойиҳасини амалга ошириш чора-тадбирлари тўғрисида»ги қарорига мувофиқ барпо этилган мазкур иссиқхоналар замонавий технологиялар асосида сабзавот маҳсулотлари етиштиришни кўпайтириш ҳамда корейс ва ўзбек халқлари ўртасида қишлоқ хўжалиги соҳасидаги ҳамкорликни янада ривожлантиришга хизмат қилмоқда.\nМазкур қарорга мувофиқ Корея Халқаро ҳамкорлик агентлигининг Ўзбекистондаги ваколатхонаси томонидан ажратилган умумий қиймати 4 миллион АҚШ долларилик грант ҳисобига Зангиота туманидаги Ўзбекистон Сабзавот-полиз экинлари ва картошкачилик илмий-тадқиқот институтида 1500 м2 бўлган кўчат етиштирувчи иссиқхона, Қибрай туманини Тошкент Давлат аграр университетининг илмий-тадқиқот ва ўқув-тажриба станциясида ҳамда Юқоричирчиқ туманидаги Аҳмад Яссавий номли сув истеъмолчилари ҳудудида ҳар бирининг майдони 500 м2 бўлган 2 та иссиқхона барпо этилиб, гидропоника усулида кўчат ва помидор етиштириш йўлга қўйилди.\nГидропоника (Гидропоника грекча сўз бўлиб «гидро» - сув, «ponos» -ишчи, яъни сувли иш эритмаси маъносини англатади) усулида қишлоқ хўжалик экинлари тупроқсиз, махсус жиҳозланган шароитда сувда эритилган озиқа моддалари ёрдамида етиштирилади. Бундай шароитда ўсимликлар учун зарур бўлган барча мўътадил омиллар, жумладан, ҳаво ҳарорати, намлиги, иссиқлик, ёруғлик, карбонат ангидирид, тоза сув, макро ва микро озиқа элементлари билан таъминлаш сунъий равишда вужудга келтирилади. Натижада ўсимликларда фотосинтез жараёни фаоллашади ва кўплаб органик моддалар тўпланиб, жадал ўсиб-ривожланиши ва мўл ҳосил бериши таъминланади.\nТошкент Давлат аграр университети илмий-тадқиқот ва ўқув-тажриба станциясидаги замонавий иссиқхонада кундузи 26–27, кечаси 16–17 даража атрофида ҳарорат илиқ бўлиши таъминланади. Ҳозир иссиқхонада Голландия помидорининг «Rapito» F1 дурагайи ҳосили етиштирилмоқда. Оддий усулда етиштирилаётган помидор кўчатларининг бир тупидан 2,5–3 килограммдан ҳосил олинса, гидропоника усулида ҳосилдорлик 10–12 килограммгача етади.\nУмуман, иссиқхонада помидор кўчатлари уч ой ичида пишиб етилиб, 7–8 ой давомида узлуксиз ҳосил беради. Корея технологияси асосида помидор етиштиришнинг афзалликлари талайгина. Бу ерда тупроқ ва гўнгдан умуман фойдаланилмайди. Шунга қарамай, ўсимликларнинг сув ва минерал озиқа моддаларга бўлган талаби ўз вақтида таъминланади. Оддий иссиқхоналарга нисбатан сув 60–70, иссиқлик эса 25–30 фоизгача тежалади.\nСабзавот экинларининг пишиб етилиши 20–30 кунга қисқариб, ҳосил олиш даври 50–60 кунга узаяди. Экинларнинг ҳосилдорлиги оддий иссиқхоналардагига нисбатан 2–2,5 баробар кўп бўлади. Томчилатиб суғориш тизими ёрдамида сув ва озуқа эритмалари ўсимлик илдизига тўғридан-тўғри етказилади. Тупроқдаги касаллик ва зараркунандаларга қарши кураш, ерни экишга тайёрлаш, органик ва минерал ўғитлар билан бойитиш, суғориш учун эгатлар очиш, бегона ўтларга қарши кураш тадбирлари талаб қилинмайди.\nИссиқхона технологиясининг экологик муҳитга умуман салбий таъсири йўқ. Тизим автоматик тарзда компьютерда бошқарилади. Иссиқхона каркас типидаги ярим айлана метал конструкцияли, тепа, ён томонлари махсус полиэтилен плёнка билан қопланган. Қуёш иссиқлиги, ҳаво ҳарорати ва намлигини назорат қилиш ҳамда тартибга солиб туриш учун махсус мосламалар ўрнатилган. Туманлатгич ускунаси ва шамоллатиш тизими ўсимликлар бир маромда ривожланишига хизмат қилади. Тўр пардалар ташқаридан зарарли ҳашаротлар кирмаслигини таъминлайди.\nИссиқхонага 15 минг туп помидор экилган. Барча агротехнологик жараёнлар гидропоника, яъни томчилатиб суғориш технологияси асосида амалга ошириляпти. Ҳозир помидор қийғос ҳосилга кирди. Ҳосил янги йил байрами арафасида пишиб етилади. Биз уни халқимиз дастурхонига нисбатан арзон баҳоларда етказиб беришни режалаштиряпмиз.\nИссиқхона негизида университет талабалари ва ёш олимлари замонавий технологиялар асосида юқори ҳосил етиштириш услубларини ўрганиш имкониятига эга бўлишмоқда, замонавий кўникмаларни эгаллашмоқда. Шунингдек, бу ерда фермерларимиз учун ҳам ўқув курсларини ташкил этиш имконияти мавжуд. Буларнинг барчаси таълим ва ишлаб чиқаришни уйғун ривожлантириш, фан ютуқларини амалиёт ва ўқув жараёнига татбиқ этиш, тадбиркорлик ва бошқа иқтисодий, интеграцион фаолиятларни амалга оширишда катта роль ўйнаши шубҳасиз.\nЎзбекистон ва Жанубий Корея давлатларининг ўзаро дўстона алоқалари меваси ҳисобланган мазкур замонавий иссиқхона юқори ва сифатли ҳосил етиштириш, халқимизни арзон нархдаги маҳсулотлар билан таъминлаш имконини беради.\nБ.Сулаймонов, М.Адилов, У.Норқулов


Кун мавзулари, 09 июн 2004\n16 декабр 2019, Тошкент вақти: 13:05\nчоршанба 9 июн 2004\nМатбуот котиблари клуб тузди\nФеруза Яқинда Ўзбекистон вазирликлари, ташкилот ва идоралари матбуот котиблари ҳамда журналистлар иштирокида давра суҳбати бўлиб ўтди. Айни тадбир давомида матбуот котибларининг ўз ишига масъулиятсизлиги, фаолиятини йўлга қўя олмаётгани танқид қилинди. Ушбу давра суҳбати чоғида мазкур камчиликларни тугатиш, ташкилотлар ва журналистлар ўртасидаги алоқаларни яхшилаш мақсадида Матбуот котиблари клуби тузилгани маълум қилинди.\n“Голден телеком” Ўзбекистон бозорида\nМаълумотларга қараганда, Россиянинг “Голден телеком” компанияси Ўзбекистондаги “Buzton” телефон компанияси акцияларининг назорат пакетини сотиб олган.\nҚулликка сотилаётган ўзбекистонликлар сони ортмоқда\nШайбон 8 июнь куни Тошкентда одам савдоси муаммосининг олдини олишга бағишланган миллий анжуман иш бошлади. Ушбу тадбир Халқаро миграция ташкилоти ташаббуси ва АҚШнинг Халқаро тараққиёт агентлиги – ЮСАИДнинг молиявий кўмагида ўтказилмоқда.\nЎзбекистонликларнинг кўпчилиги ўлим жазоси тарафдори\nТўлқин Яқинда Ўзбекистондаги “Ижтимоий фикр” жамоатчилик фикрини ўрганиш маркази ўтказган сўровда қатнашганларнинг деярли саксон фоизи мамлакатда ўлим жазоси сақланиб қолишини қўллаб-қувватлади.


МАСЪУЛИЯТЛИ ТАДБИР Шунингдек\nГлавная / Шунингдек / МАСЪУЛИЯТЛИ ТАДБИР\nХоразм вилояти ҳокимининг 2017 йил 8 июль 132-Ф-сонли, Хива тумани ҳокимининг 10 июль 106-Ф-сонли Фармойишларига асосан жорий йилнинг 10 июлидан 10 сентябрига қадар вилоятимиз, шу жумладан, туманимиз ҳудудида “Йўл ҳаракати хавфсизлиги” тадбири ўтказилмоқда.\nТадбирдан кўзланган асосий мақсад йўлларда ҳаракат хавфсизлигини таъминлашдан иборат. Бунинг учун ота-оналар, мактаб муассасалари, идора-ташкилот раҳбарлари, ҳайдовчилар ҳамда барча фуқаролар ойликда ўзларининг ҳиссаларини қўшишлари лозим.\n“Йўл ҳаракати хавфсизлиги икки ойлиги”да вояга етмаган болаларнинг ота-оналари ҳар куни болаларига йўлларда юрганларида эътиборли бўлиб, йўл ҳаракати қоидаларига амал қилган ҳолда юришларини тушунтириб боришлари даркор. Шунингдек, ҳайдовчилар йўл ҳаракати қоидаларига риоя қилишда масъулиятни чуқур ҳис қилган ҳолда белгиланган тезликни оширмасликлари, йўл белгиларига амал қилишлари зарур. Хива туман ИИБ ходимлари кенг жамоатчилик, ташкилотлар билан ҳамкорликда аҳоли ўртасида, маҳаллаларда ва ўқув муассасаларида хавфсизлик мавзусида тушунтириш ишлари ҳамда турли тарғибот тадбирлари ўтказиб бормоқда. Шунингдек, корхона-ташкилотлар раҳбарлари “Ҳаракат хавфсизлиги икки ойлиги”ни намунали ўтказишда масъулиятни оширган ҳолда, ўз қўл остидаги ходимлар ўртасида йўл ҳаракати қоидаларига риоя этиш бўйича тадбирлар белгилаб амалга оширишлари лозим. “Йўл ҳаракати қоидалари” бўйича ўқув амалий машғулотлари, ИИБ ЙҲХГ билан ҳамкорликда “Яшил чироқ”, “Светафор”, “Диққат, пиёда” каби йўналишларда ўқувчилар ўртасида беллашувлар ўтказилиши режалаштирилган.\nҲурматли юртдошлар! Ҳаракат хавфсизлиги икки ойлигида фаол қатнашайлик, йўлларингиз доим бехатар бўлсин!\nтуман ИИБ ЙҲХГ катта инспектори, сержант.


Президентнинг Самарқанд вилоятига ташрифи ҳақида: қилинаётган ишлар масштаби жуда катта » Самарқанд вилоят Ахборот ва оммавий коммуникациялар бошқармаси\nСамарқанд вилоят Ахборот ва оммавий коммуникациялар бошқармаси » Янгиликлар » Президентнинг Самарқанд вилоятига ташрифи ҳақида: қилинаётган ишлар масштаби жуда катта\nПрезидентнинг Самарқанд вилоятига ташрифи ҳақида: қилинаётган ишлар масштаби жуда катта\nЎтган ҳафта пайшанба-жума кунлари давлатимиз раҳбари Самарқанд вилоятида бўлди. Миллий матбуот марказида Ўзбекистон Республикаси Президенти матбуот хизматининг навбатдаги брифингида шу ҳақда ҳам қўшимча маълумотлар берилди.\n– Президентнинг Самарқанд вилоятига ташрифи кенг ёритилди. Кўриб гувоҳи бўлдикки, қилинаётган ишлар масштаби жуда катта. Мамлакатимизда қандай катта қурилишлар бўлаётгани, давлатимиз раҳбарининг илмга, инновацияга эътибори қандай аниқ натижалар бераётганини биргина Самарқанд вилояти мисолида ҳам кўриш мумкин, – деб қайд этилди брифингда.\nМасалан, Самарқанд туманида тарихимиз, маданиятимиз ва “Янги Ўзбекистон” ғоясини ўзида мужассам этган уникал туризм маркази барпо этилмоқда. Унда халқаро конгресс холл, “Абадий шаҳар” карвонсарой мажмуаси, 8 та 4 ва 5 юлдузли меҳмонхона, тематик хиёбонлар, дам олиш ва кўнгилочар объектлар, ҳунармандчилик маркази, сунъий сув ҳавзалари бўлади.\nРамазон ойида Президентимиз ташаббуси билан буюк ҳадисшунос бобомиз Имом Бухорий мажмуасини янада кенг қилиб қуриш ишлари бошлангани ташрифнинг алоҳида воқеаси бўлди. Бу ерда 10 минг ўринли масжид, 21 гектар майдонда улуғ аждодларимиз меросини акс эттирувчи тематик хиёбон, 3 та меҳмонхона ва 24 та оилавий меҳмон уйларидан иборат зиёрат туризми мажмуаси барпо этилади.\nСамарқандда бу ишларга ҳамоҳанг янги халқаро аэропорт барпо этилмоқда. Президентимиз ушбу аэропорт қурилиши билан ҳам танишди, парвозлар сонини ошириш, аэропортга ёндош ҳудудда умумий қиймати 40 миллион доллар бўлган халқаро карго маркази ташкил этиш бўйича кўрсатма берди. У орқали қайта ишланган озиқ-овқат маҳсулотлари кечаю кундуз, йил бўйи экспорт қилинади, деди Президентнинг матбуот котиби Шерзод Асадов.\nБрифингда давлатимиз раҳбари Самарқанд вилоятига сафари давомида танишган бошқа объектлар – Қорасув мавзесидаги кўп қаватли уйлар, Самарқандни 1 миллион аҳоли яшайдиган йирик шаҳарга айлантиришда бундай бунёдкорлик ишларининг аҳамияти ҳақида ҳам тўхталиб ўтилди.\nШунингдек, “Ургут” эркин иқтисодий зонасидаги йирик лойиҳалар мамлакатимизда саноатни ривожлантириш, эркин ва кичик саноат зоналарини ташкил этиш, уларда импорт ўрнини босувчи, рақобатбардош маҳсулотлар ишлаб чиқариш бўйича қилинаётган ишларни бор бўй-басти билан кўрсатиб бергани таъкидланди.\nМамлакатимизнинг чекка туманида, тоғлар ёнида ташкил этилган ушбу замонавий саноат комплексида 6 мингдан зиёд опа-сингилларимиз, ёшларимиз ишлаётгани бундан яққол далолат.\nПрезидент ушбу саноат зонасига ташрифи чоғида унинг янада ривожланиши учун 750 миллион доллар жалб этишга кўрсатма берди. Шу билан чекланиб қолмасдан, Ургутни инновацион ва инвестицион туманга айлантириш бўйича Вазирлар Маҳкамаси қарорини ишлаб чиқиш вазифасини қўйди. Бунда, вилоятнинг барча ҳудудларида “Ургут” эркин иқтисодий зонасининг филиалларини ташкил этиш, ушбу иқтисодий зонага берилган имтиёзларни барча туман ва шаҳарларга қўллаш назарда тутилади.\nШунингдек, “Ургут” эркин иқтисодий зонаси негизида холдинг компания ташкил этилади ва унинг раҳбари бир вақтнинг ўзида вилоят ҳокимининг саноатни ривожлантириш бўйича ўринбосари бўлади.\nБрифингда давлатимиз раҳбарининг Жомбой туманидаги “Ин Витро” лабораторияси билан танишуви, шунингдек, ўтган ҳафта имзоланган ҳужжатлар мазмуни ҳақида ҳам қисқача ахборот берилди.\nУргутда тоғ туризми кластери ташкил этилади


Ажойиб кино (Ҳажвия) – "Тасвир" нашриёт уйи\nАжойиб кино (Ҳажвия)\n“Қандай яшашни биладиганлар бунча кўп? Бахтли яшаётганлар эса камчилик”, деган гапнинг мағзини чақиш ниятидаги Санобар опа қўшниси Тамиллахоннинг эшигини тақиллатди.\nУни табассум билан кутиб олган Тамиллахон дастурхон тузаётиб, қўшиб қўйди:\n— Мазза қилиб бирга сериал кўрамиз. Биз ҳам бир маданий дам олайлик. Ана, бошланди!\n“Нақадар бахтиёрман!” — Изабелнинг кўзлари чақнаб айтган бу сўзлар Тамиллахоннинг энсасини қотирди. Шу пайт экрандаги Эдмундо: “О, Изабель! Сени бахтиёр кўриш — мен учун бахт. Ҳамиша бахтиёр юришинг учун нима қилай, айт?” — деди.\n— Ана савол-у, мана савол! Бизнинг эрлар: “Чакагинг ўчиши учун нима қилишим керак?”дан бошқа саволни билмайди-а, опа? — деб Тамилла бошини чайқаб турганида, Эдмундо: “Менга бўлган муҳаббатингни қадрлайман. Севгимни жавобсиз қолдирмаганинг учун эҳтиромим ифодаси сифатида арзимас совғамни қабул эт”, — деб Изабелнинг елкасига мўйнали пальтони ёпди.\n— Қандай бахтли аёллар бор-а бу дунёда?! Мен бечора, битта пальтони саккиз йилдан бери кияман, — деди Санобар опа.\nСериалдаги Изабель қувончдан сўз тополмай, чеҳрасида ҳайрат ва табассум акс этганча, жим турарди. Буни кўрган Тамилла:\n— Тили танглайига ёпишиб қолганми?! — деди.\n— Фалон пулли пальто бўлса?! — уни тасдиқлади Санобар опа. — “Эдмундо ака, ўзим ўргилай сиздан, барака топинг. Пальто обериб, мени иззат қилган бўлсангиз, кармонингизга ғойибдан барака берсин”, демайсанми, бечора хурсанд бўлмайдими?! Мўйна пальтони кийволи-и-иб, безрайиб туришини қаранг!\nЭдмундо шўрлик бу сукутдан хавотирга тушдими: “Бахтим, юр, бутикка борамиз”, — деди.\n— Нима, бозордан олса, тешиб чиқарканми?! — энсаси қотди Тамилланинг ва улар тушган автомобиль бутик қаршисида тўхтаганида, эшикдаги “Ёпиқ” деб ёзилган тахтачани кўриб, қувончини яширолмай:\n— Ажаб бўпти! — деб юборди.\n— Ҳақиқат бор! — қўшиб қўйди Санобар опа.\nУлар бутик очилгунига қадар автомобиль эҳтиёт қисмлари сотиладиган дўконга боришди. Эдмундо узатмалар қутиси, радиатор, инжектор, тасмаларни бир-бир кўздан кечириб чиқди.\n— Нима бало, машинаси эски эканми? — деди бундан ўзича хулоса чиқарган Санобар опа. — Фалон сўмга пальто олиб бергандан кўра машинангга қарамайсанми?\nСериал қаҳрамонлари ташқарига чиқишганда, бутик очилганини кўрган икки қўшни бараварига:\n— Яна харажат! Эдмундонинг шўри қурсин!.. — дейишди.\nИзабель қувониб кетди. Дўкон янги урфдаги кийим-кечак, сумка-пойабзал билан лиқ тўла эди. Изабель либосларни бирма-бир кийиб кўра бошлади. Эдмундонинг: “Кийиб кўришни бас қил. Ҳаммасини оламиз! Сенга ёққан ҳамма нарсани оламиз!” — деган гапидан Санобар опанинг ҳафсаласи пир бўлди:\n— Мен бозорга отлансам-чи, эржоним: “Кўп пул сарфлама!” деб тайинлагани-тайинлаган.\n— Хафа бўлманг, опа. Ўзи шу: бахт кимда — сочи паҳмоқда!\nИкковлон қўллари харидларга тўлиб, дўкондан чиқишганида, Изабель муҳаббат тўла кўзларини Эдмундога тикиб: “Азизим, сен дунёдаги энг ажойиб инсонсан”, — деди. Эдмундонинг: “Қорним бир оз очиққандай, балки тамадди қилармиз?” — деган гапига жавобан Тамиллахон:\n— Уйга келиб, тўртта тухум қовуриб еса, ўлиб қоладими? — деб жавоб қайтарди.\nЭдмундо Изабелни ресторанга таклиф қилганида, эри ҳар сафар бозорга борганларида олиб берадиган иккита сомса эсига тушган Санобар опанинг кайфияти тушди.\nТамадди тугаганида, Эдмундо Изабелнинг қўлига митти қутичани тутқазди. “О, Эдмундо! Қандай ажойиб! Бриллиант кўзли сирға орзу қилиб юрганимни қаёқдан билдинг? Ташаккур, азизим, ташаккур!” — деган жойида пичоқ бориб суякка тақалди.\n— Бўлди, қўшни, у ёғини кўрмай қўя қолайлик, бўлмаса, қон босимим кўтарилиб кетади, — деди Санобар опа.\n— Тўхтанг, опа, зўр жойига келдик, — деди. Экранда “Орадан бир ҳафта ўтиб” деган ёзув пайдо бўлди-ю, Изабель Эдмундога ғазаб билан тикилиб: “Сен совға қилган сирғани заргарга кўрсатдим, қалбаки экан”, — деди.\n— Ажаб бўпти, хўп бўпти! — яйраб кетди қўшнижонлар.\n“Бўлиши мумкин эмас”, — ўзини оқламоқчи бўлди Эдмундо.\n“Сен ёлғончисан. Мени тинч қўй. Мен Диегога турмушга чиқишга розилик бердим”.\n“Нима? Нима дединг?”\n“Мен Диегони танладим!..”\nИзабель қарорини айтиб улгурмади. Эдмундо чўнтагидан тўппонча чиқарди-ю, уни отиб ташлади.\n— Воййй… Вой, шўрим!..\n— Санобар опа, ўзимизнинг эрларимиз яхши-е… Ёмон яшамаяпмиз… — деди Тамилла.\n— Бахтлимиз денг, ўргилай, бахтлимиз! — деди унга табассум билан Санобар опа.


Шавкат Мирзиёев республиканинг етакчи тиббиёт ходимлари билан учрашди » Ўзбекистон янгиликлари – Zamin.uz\nШавкат Мирзиёев республиканинг етакчи тиббиёт ходимлари билан учрашди\nЎзбекистон Президенти Шавкат Мирзиёев 5 январь куни соғлиқни сақлаш соҳасининг бир гуруҳ етакчи мутахассислари билан учрашди. Бу ҳақда «Дарё» хабар бермоқда.\n«Соғлиқни сақлаш соҳасини ислоҳ қилиш давлат сиёсатининг энг муҳим йўналишларидан биридир, — деди Шавкат Мирзиёев. — Мамлакатимизда соғлиқни сақлаш тизимини янада такомиллаштириш, тиббиёт ходимлари меҳнатини рағбатлантириш, даволашнинг замонавий технология ва усулларини кенг жорий этишга алоҳида эътибор қаратилмоқда».\n2016 йил — Соғлом она ва бола йилида тиббиёт муассасаларини замонавий диагностика ва даволаш ускуналари билан жиҳозлаш учун 80 миллион доллар қийматидаги кредит ва грант маблағлари йўналтирилди, фарзанд кўриш ёшидаги аёллар ва болалар тиббий кўрикдан ўтказилиб, соғломлаштирилди. Республика ихтисослаштирилган педиатрия илмий-амалий тиббиёт марказида эшитиш бўйича нуқсони бўлган 350 дан ортиқ болада кохлеар имплантация операциялари амалга оширилди. 700 минг бола пневмококк инфекцияси ва бошқа юқумли касалликларга қарши эмланди.\nАммо бугун замон ўзгармоқда, одамларнинг талаби ошиб бормоқда. Халқнинг тиббий маданияти юксалиб, энг сўнгги усул ва русумларда тиббий хизмат кўрсатилишини истайди. Бизга шу ҳам бўлаверади, деган тушунча энди ўз умрини ўтаб бўлди. Бу барча соҳалар қатори тиббиёт соҳасига ҳам бевосита дахлдор, деди Президент. Шу боис соҳа ходимлари тиббиётнинг энг илғор, замонавий ютуқларини, даволаш усулларини ўзлаштирмоғи зарур. Эришилган ютуқларга маҳлиё бўлиб ўтириш тараққиёт йўлидаги энг катта ғовдир.\nПрезидент тиббиёт соҳасида бажарилиши лозим бўлган ишлар, ечимини кутаётган муаммолар ҳақида атрофлича тўхталди. Қишлоқ врачлик пунктлари фаолиятига оид қуйидаги масалаларга алоҳида эътибор қаратилди. Бугунги кунда ҚВПлар бирламчи тиббий кўрикни ўтказиш учун лаборатория таҳлили воситалари, қатор диагностика аппаратлари билан жиҳозлангани аҳоли учун қулайлик яратмоқда. Лекин тиббий ускуналарни ишлатадиган малакали мутахассислар етарли даражада эмас. Баъзи чекка ҳудудларда оддий қон топшириш учун туман марказига ёки шаҳарга боришга тўғри келаётганини ҳам инкор этиб бўлмайди.\nАйрим жойларда тиббий кўриклар номигагина ўтказилмоқда, деб фикрини давом эттирди Президент. Чекка ҳудудларда малакали мутахассислар етишмаётгани кадрлар масаласида қилинадиган ишлар кўплигини англатади.\nТадбирда Ўзбекистон Республикаси Президентининг 2016 йил 31 октябрдаги «Аҳолини дори-дармон воситалари ва тиббиёт буюмлари билан таъминлашни янада яхшилашга доир чора-тадбирлар тўғрисида»ги қарори ижроси юзасидан олиб борилаётган ишлар танқидий кўриб чиқилди.\nАёллар иболи, ҳаёли. Баъзи масалаларда шифокорга бориб дардини бемалол айтавермайди. Шу боис хотин-қизлар учун алоҳида поликлиника ташкил қилиш керак, деди давлат раҳбари. Токи улар бориб ўзини қийнаётган масалада бемалол фикрлашсин. Чунки эртанги куннинг давомчиларини соғлом дунёга келтириш кўп жиҳатдан аёлларнинг саломатлигига боғлиқ.\n«Соғлиқни сақлаш соҳаси ҳақида гапирганда бир ҳақиқатни эсимиздан чиқармаслигимиз лозим: тиббиёт ходимлари бизнинг саломатлигимиз посбонларидир. Уларга халқ ишониши, улар эса халқни ишонтира олиши керак», — таъкидлади Шавкат Мирзиёев.\nИхтисослаштирилган тиббиёт марказлари фаолиятида ҳам ечимини кутаётган масалалар кўп. Мавжуд марказларнинг ҳаммаси Тошкент шаҳрида жойлашган. Бу, айниқса, қишлоқ аҳолисига муайян ноқулайликлар туғдираётир. Ихтисослаштирилган тиббиёт марказлари мутахассислари жойларга чиқиб аҳолига тиббий хизмат кўрсатмоғи, жарроҳлик амалиётларини ўтказмоғи лозим, деди Президент.\nЎзбекистон Республикаси Бош вазирининг ўринбосари, соғлиқни сақлаш вазири А. Икромов, соғлиқни сақлаш вазирининг биринчи ўринбосари А. Ҳожибоев, соғлиқни сақлаш вазири ўринбосарлари Э. Боситхонова, С. Саидалиев, Республика ихтисослаштирилган урология маркази директори Ф. Оқилов, Республика ихтисослаштирилган терапия ва тиббий реабилитация илмий-амалий тиббиёт маркази директори А. Аляви, Республика иммунология илмий маркази директори Т. Арипова, сенатор З. Низомхўжаев, «Соғлом авлод учун» халқаро хайрия фонди бошқаруви раиси С. Иномова, Қорақалпоғистон Республикаси Жўқорғи Кенгеси раиси М. Эрниязов, Андижон вилояти ҳокими Ш. Абдураҳмонов, Бухоро вилояти ҳокими Ў. Барноев ва бошқалар Президентнинг тиббиёт соҳасига қаратаётган алоҳида эътибори соҳа ривожида муҳим омил бўлаётганини қайд этди. Билдирилган танқидий фикрлардан зарур хулосалар чиқариб, кўрсатиб ўтилган камчиликларни бартараф этиш, соҳа олдида турган долзарб вазифаларни бажариш юзасидан тизимли ишлар олиб борилишини, барча куч ва имкониятлар ишга солинишини таъкидлади.\nТеглар: давом бўлаётганини тақозо дан номигагина этди\n20:55 / 11-04-2017\n05:14 / 10-01-2017\nШавкат Мирзиёев: Хотин-қизлар учун алоҳида поликлиникалар зарур\n19:08 / 13-12-2016\n15:07 / 13-12-2016